title: 3’s & 7’s

text: ”3’s & 7’s” ylsi Britannian singlelistalla parhaimmillaan sijalle 19. Singlen B-puolena julkaistiin cover Elliott Smithin kappaleesta ”Christian Brothers”.


title: Lindlar-katalyytti

text: Lindlar-katalyytti on katalyytti, jota käytetään vedytysreaktioissa. Katalyytti koostuu kalsiumkarbonaattiin absorboidusta platinasta, lyijysuolasta ja kinoliinista. Katalyytin kehitti Herbert Lindlar ja se on nimetty hänen mukaansa.


title: Lindlar-katalyytti

text: Lindlar-katalyytti koostuu kalsiumkarbonaattiin absorboituneesta palladiumista. Palladiumia katalyytissä on noin 5 massaprosenttia. Alkyynien pelkistäminen vedyttämällä metallikatalyyttien läsnä ollessa johtaa yleensä täysin tyydyttyneiden alkaanien muodostumiseen. Tämän vuoksi Lindlar-katalyytin tehoa heikennetään lyijyoksidilla tai lyijyasetaatilla, jotka ovat niin sanottuja katalyyttimyrkkyjä. Lisäksi voidaan käyttää myös kinoliinia. Niiden tehtävänä on hidastaa alkeenin pelkistymistä alkaaniksi, jolloin alkeeni on reaktion päätuote. Käytettäessä Lindlar-katalyyttiä muodostuu vedytyksissä pääasiassa alkeenin cis-isomeeria. Tämä on merkittävää, sillä useimmat alkeeneja muodostavat reaktiot tuottavat pääasiassa trans-alkeenin. Lindlar-katalyytin käyttö onkin yksi tärkeimmistä tavasta syntetisoida cis-alkeeneja. Alkyynien pelkistyksen lisäksi Lindlar-katalyyttiä voidaan käyttää myös nitroyhdisteiden pelkistämiseen amiineiksi.


title: Moottoripyörätrialin maailmanmestaruuskausi 1998

text: Trialin maailmanmestaruudesta ajettiin 24. kerran vuonna 1998. Mestaruuden voitti britti Dougie Lampkin, jolle mestaruus oli toinen perättäinen. Lampkin voitti kauden 18 osakilpailusta 15 ja sijoittui kolme kertaa toiseksi.


title: Moottoripyörätrialin maailmanmestaruuskausi 1999

text: Trialin maailmanmestaruudesta ajettiin 25. kerran vuonna 1999. Mestaruuden voitti britti Dougie Lampkin, jolle mestaruus oli kolmas perättäinen. Lampkin voitti kauden kymmenenä viikonloppuna ajetuista 20 osakilpailusta 18.


title: Saara Leskinen

text: Saara Leskinen (s. 30. toukokuuta 1993) on suomalainen painonnostaja. Leskinen on kilpaillut painonnostossa vuodesta 2013 lähtien. Hän on saavuttanut urallaan kaksi naisten Suomen-mestaruutta ja rikkonut useita nuorten Suomen ennätyksiä. Vuonna 2018 hän rikkoi naisten tempauksen Suomen ennätyksen sarjaan 63kg 91 kilolla.


title: Moottoripyörätrialin maailmanmestaruuskausi 2000

text: Trialin maailmanmestaruudesta ajettiin 26. kerran vuonna 2000. Mestaruuden voitti britti Dougie Lampkin, jolle mestaruus oli neljäs perättäinen. Lampkin voitti kauden kymmenenä viikonloppuna ajetuista 20 osakilpailusta 17.


title: Möðruvallabók

text: Möðruvallabók (suom. ”Möðruvellirin kirja”) on keskiaikainen islantilainen kokoelmakäsikirjoitus, joka sisältää islantilaissaagoja. Käsikirjoitus on saanut nimensä siihen vuonna 1628 nimensä merkinneen omistajan, Magnús Björnssonin, asuinpaikan eli Eyjafjörður-vuonon alueella sijaitsevan Möðruvellir-nimisen tilan mukaan. Möðruvallabók on laadittu 1300-luvulla, mahdollisesti vuosisadan puolivälissä tai vuosien 1330–1370 välisenä aikana. Samalla vuosisadalla valmistui myös muita vastaavia saagojen kokoelmakäsikirjoituksia, kuten "Vatnshyrna" ja "Flateyjarbók". Möðruvallabók on yksi merkittävimmistä islantilaissaagojen käsikirjoituksista. Osa käsikirjoituksessa olevista saagoista on säilynyt vain Möðruvallabókissa tai sen pohjalta tehdyissä kopioissa.


title: Möðruvallabók

text: Möðruvallabókin on pääosin kirjoittanut yksi kirjuri, jota ei tunneta nimeltä. Saman kirjurin käsiala esiintyy kuitenkin myös useissa muissa saman aikakauden käsikirjoituksissa. Lisäksi käsikirjoituksessa on muutamia toisen kirjurin kirjoittamia lisäyksiä. Myös tämän kirjurin käsiala tunnetaan muista aikalaiskäsikirjoituksista. Tutkijoiden mukaan Möðruvallabók on todennäköisesti kirjoitettu Pohjois-Islannissa. Työn on mahdollisesti alkujaan tilannut Möðruvellirin tilan silloinen omistaja.


title: Möðruvallabók

text: Käsikirjoitus säilyi Möðruvellirin tilalla, kunnes islantilainen käsikirjoituskeräilijä, Kööpenhaminan yliopiston professorina toiminut Árni Magnússon (1663–1730) sai Möðruvállabókin omistukseensa 1600-luvun lopulla. Möðruvallabók sijaitsi Kööpenhaminassa vuoteen 1974 saakka, jolloin se palautettiin takaisin Islantiin osana silloista suurempaa käsikirjoitusten palautusprosessia.


title: Möðruvallabók

text: Möðruvallabók sisältää seuraavat yksitoista islantilaissaagaa ja -tarinaa, joista osa on säilynyt vain osittain:


title: Netherbird

text: Netherbird on ruotsalainen, melodinen black metal -yhtye Tukholmasta. Musiikkityyli pohjautuu vahvasti 1990-luvun alun skandinaaviseen black ja death metal –musiikkiin, johon yhdistyy doom, gothic ja heavy metal.


title: Netherbird

text:
2004 sanoittaja/laulaja Johan “Nephente” Fridell, säveltäjä/kitaristi Pontus “Bizmark” Andersson ja kitaristi Torbjörn “Grim” Jacobsson perustivat Netherbirdin Tukholmassa. He olivat jo aiemmin tehneet yhteistyötä säveltäen ja äänittäen rankkaa, mutta melodista metallimusiikkia käyttäen sessiomuusikoita varsinaisen yhtyeen sijaan.
Netherbirdin ensimmäistä singleä, "Boulevard Black", seurasivat EP:t "Blood Orchid" ja "Lighthouse Eternal (Laterna Magika)". Tähän aikaan yhtye oli puhtaasti studiobändi; he jakoivat kappaleitaan ilmaiseksi internetissä johtaen nopeasti kasvavaan seuraajamäärään verkossa. Tämän seurauksena he saivat levytyssopimuksen singaporelaisen Pulverised Records –levy-yhtiön kanssa, ja ensialbumi "The Ghost Collector" julkaistiin 2008.


title: Netherbird

text: Yhtyeen rumpaliksi vakiintui Adrian Erlandsson (Paradise Lost, Cradle of Filth, At the Gates). Sessiomuusikoihin kuului mm. Brice LeQlerc (Nightrage, Dissection), Janne Saarenpää (The Crown), Daniel “Mojjo” Moilanen (Katatonia, Lord Belial), Jonas “Skinny” Kangur (Deathstars) ja Kitty Saric (Decadence).


title: Netherbird

text: Tribuuttina yhtyeille, joiden musiikista he olivat saaneet vaikutteita, Netherbird julkaisi online EP:n "Covered in Darkness" 2009. EP:llä on tulkintoja kappaleista joiden alkuperäisesittäjinä ovat mm. Paradise Lost, Sentenced ja Annihilator.


title: Netherbird

text: Seuraava albumi "Monument Black Colossal" julkaistiin 2010. Tämä oli viimeinen levytys rumpali Erlandssonin kanssa.


title: Netherbird

text: Netherbird esiintyi ensimmäistä kertaa yleisölle myöhemmin samana vuonna, kokoonpanonaan Nephente – laulu, Bizmark – kitara/kosketinsoittimet, Johan Nord – kitara/laulu, Tobias Gustafsson (Eucharist) – basso/laulu ja Erik Röjås (Sterbhaus, Ondskapt) – rummut.


title: Netherbird

text: 2011 Netherbird julkaisi kaksi EP:tä, "Shadows and Snow" ja "Abysmal Allure".


title: Netherbird

text: Seuraavina vuosina Netherbird esiintyi aktiivisemmin, ja teki kaksi kiertuetta Keski- ja Itä-Euroopassa 2012–2014, mukaan lukien lyhyen Venäjän-kiertueen.


title: Netherbird

text: Kolmas albumi "The Ferocious Tides of Fate" julkaistiin 2013. 2014 lopussa Netherbird piti 10-vuotis-juhlakonsertin Tukholmassa Krakenilla, ja julkisti vetäytyvänsä lavoilta.


title: Netherbird

text:
Kahden vuoden tauon jälkeen Netherbird palasi uuden singlen/videon "Windwards" kanssa, jota seurasi single/video "Pillars of the Sky". Neljännen albumin "The Grander Voyage" julkaisi Black Lodge Records (Sound Pollution) lokakuussa 2016.
Koska monet kappaleet aiemmilta vuosilta oli julkaistu ainoastaan digitaalisesti ja limited edition -versioina, Black Lodge Records julkaisi kokoelma-albumin "Hymns from Realms Yonder" 2017. Samaan aikaan "The Ghost Collector" julkaistiin uudelleen.


title: Netherbird

text: Viime vuosina Netherbird on esiintynyt festivaalilavoilla, mm. Norjan Inferno Metal Festival 2017 ja Ruotsin Gamrocken Metal Festival 2018.


title: Netherbird

text:
2018 kokoonpano on Nephente – laulu, Bizmark – soolokitara,
Johan Nord – kitara/laulu, Tobias Jakobsson – soolokitara, Micke André – basso ja Fredrik Andersson (Amon Amarth) – rummut.


title: Miss Stumbling Legs

text: Miss Stumbling Legs on rockyhtye Plastic Tearsin single, joka julkaistiin 6. heinäkuuta 2018. Se on singlelohkaisu "Angels with Attitude" -albumilta.


title: Sibeliusgången

text: Sibeliusgången ('Sibeliuksenkäytävä') on Ruotsissa Länsi-Tukholmassa Akallan kaupunginosan asuinalueen läpi kulkeva merkittävin kävelyreitti. Se on nimetty suomalaissäveltäjä Jean Sibeliuksen mukaan ja on 900 metriä pitkä.


title: Sibeliusgången

text: Käytävän varrella olevia rakennuksia:


title: Original Pirate Material

text: Original Pirate Material on brittiläisen muusikko ja tuottaja Mike Skinnerin ensimmäinen albumi The Streets -taiteilijanimellä, jonka julkaisi Locked On Records ja 679 Recordings 25. maaliskuuta 2002. Albumilta julkaistiin neljä singleä: "Has It Come to This", "Let's Push Things Forward", "Weak Become Heroes" ja "Don't Mug Yourself".


title: Original Pirate Material

text: Albumi tunnetaan parhaiten omalaatuisesta UK garage-vaikutteisesta tuotannostaan ja sanoituksista, jotka käsittelevät tavallisia ja arkipäiväisiä tapahtumia. Sitä pidetään ajankuvauksena Lontoon kaupungista 2000-luvun alussa.


title: Original Pirate Material

text: Albumin kansikuvassa esiintyvä rakennus sijaitsee Lontoon Islingtonissa, City Road -kadulla. Albumin kansikuvan on ottanut saksalainen valokuvaaja Rut Blees Luxembourg.


title: Petra Packalén

text: Petra Packalén (s. 1983) on suomalainen päätoimittaja ja järjestötyöntekijä, joka oli Suomen Kommunistisen Puolueen pääsihteeri ja nykyään "Tiedonantajan" päätoimittaja.


title: Petra Packalén

text: Tamperelainen Packalén on aikaisemmin työskennellyt postityöntekijänä. Vuodet 2007–2008 hän toimi Kommunistisen nuorisoliiton puheenjohtajana. Packalén valittiin SKP:n pääsihteeriksi kesäkuussa 2016, ja toukokuussa 2018 hän aloitti Tiedonantajan päätoimittajana.


title: Seppo Saario (taitolentäjä)

text: Seppo Saario on tunnetuimpia suomalaisia taitolentäjiä. Hän aloitti 1950-luvulla Pilvien Huimapäät -esitysryhmän taitolentäjänä ja työskenteli liikennelentäjänä Aero Oy:llä. 1970-luvun alussa Saario rakensi Pitts Special -taitolentokoneen, ja samoihin aikoihin hän perusti poikansa Pekka Saarion sekä Raimo Turusen kanssa osastotaitolentoryhmä Red Birdsin, joka esiintyi lentonäytöksissä Suomessa ja ulkomailla. Red Birds -ryhmän jälkeen 1980-luvun puolivälissä Saario jatkoi taitolentokouluttajana ja oli mukana kehittämässä suomalaista urheilutaitolentotoimintaa. Seppo Saarion 1970-luvun Pitts Special (OH-XPA) on edelleen mukana taitolentotoiminnassa, ja se lentää nykyään Arctic Eagles -taitolentoryhmän johtokoneena. Saario oli vuonna 1983 perustetun Suomen Urheilutaitolentäjät –yhdistyksen ensimmäinen puheenjohtaja.


title: Erilainen huippumalli haussa

text: Erilainen huippumalli haussa ("Britain’s Missing Top Model") oli kuusiosainen tositelevisiosarja, joka esitettiin BBC Three -kanavalla vuonna 2008. Sarja on esitetty myös Suomessa Yle TV1:llä vuonna 2009. Sarjassa kahdeksan eri tavoin vammaista naista kilpaili mallisopimuksesta, johon sisältyi kuvaukset Rankinin kanssa ja Marie Claire -lehden kansikuva.


title: Erilainen huippumalli haussa

text: Sarjaan osallistuivat Rebecca Le’gon, Lilli Risner, Debbie van der Putten, Jenny Johnston, Kellie Moody, Jessica Kellgren-Hayes, Sophie Morgan ja Kelly Knox. Viimeksi mainittu voitti kilpailun. Knox oli voittaessaan 23-vuotias. Voitto ratkesi viidennessä jaksossa. Viimeinen jakso sisälsi voittokuvaukset ja siinä myös koostettiin kilpailijoiden vaiheita sarjassa.


title: Erilainen huippumalli haussa

text: Kilpailun tuomaristoon kuuluivat Wayne Hemingway, Lara Masters, Marie O’Riordan ja Mark Summers.


title: Joulumanteli

text: Joulumanteli on Eläkeläisten vuonna 1994 vain C-kasettina ilmestynyt epävirallinen albumi. Eläkeläisten esittämien kappaleiden lisäksi kasetilla on kaksi Kristian Voutilaisen alkuperäiskappaletta.


title: Yhdysvaltain avoin tennisturnaus 2018

text: Vuoden 2018 Yhdysvaltain avoin tennisturnaus pelataan 27. elokuuta – 9. syyskuuta 2018 Queensissä, New Yorkissa. Se on kaikkiaan 138. Yhdysvaltain avoin tennisturnaus ja vuoden neljäs Grand Slam -turnaus.


title: Yhdysvaltain avoin tennisturnaus 2018

text: Sijoitetut pelaajat julkistettiin 21. elokuuta. Tämä on viimeinen Grand Slam -turnaus, jossa sijoitetaan 32 pelaajaa. Vuodesta 2019 alkaen sijoitettuja pelaajia on vain 16.


title: Aarne Castrén

text: Aarne Frithiof Louis Castrén (2. syyskuuta 1923 Helsinki – 2. tammikuuta 1997 Helsinki) oli suomalainen asianajaja ja kilpapurjehtija.


title: Aarne Castrén

text: Urheilu-urallaan muun muassa Esbo Segelföreningiä edustanut Castrén kilpaili Helsingin kesäolympialaisissa 1952, missä hän sijoittui 5.5m-veneluokassa kahdeksanneksi yhdessä Hans Dittmarin ja Erik Stadighin kanssa. Hän voitti Finnjollien Suomen mestaruuden vuonna 1958.


title: Aarne Castrén

text: Muun muassa varatuomarina ja asianajajana työskennellyt Castrén toimi useissa purjehduksen luottamustehtävissä. Hän oli myös Teollisuuden Keskusliiton johtaja vuosina 1976–1986 ja Sanoma Oy:n hallituksen jäsen vuosina 1973–1993.


title: Erik Stadigh

text: Johan Erik Stadigh (21. toukokuuta 1928 Helsinki – 13. tammikuuta 2003 Helsinki) oli suomalainen pankinjohtaja ja kilpapurjehtija.


title: Erik Stadigh

text: Stadigh toimi Suomen Yhdyspankin varatoimitusjohtajana Lauri Kaliman jälkeen vuosina 1985–1993. Hän oli muun muassa mukana neuvottelemassa hyväksi arvioidun myynnin SYPin Scandinavian Bank -osuudesta.


title: Erik Stadigh

text: Esbo Segelföreningiä edustanut Stadigh kilpaili Helsingin kesäolympialaisissa 1952, missä hän sijoittui 5.5m-veneluokassa kahdeksanneksi yhdessä Hans Dittmarin ja Aarne Castrénin kanssa. Finnjollissa hän voitti vuonna 1962 Suomen mestaruuden ja PM-hopeaa ja sijoittui vuonna 1957 epävirallisissa EM-kilpailuissa 18:nneksi.


title: Erik Stadigh

text: Stadighin vuonna 1955 syntynyt poika, diplomiekonomi ja diplomi-insinööri Kari Stadigh on toiminut Sampo-konsernissa muun muassa toimitusjohtajana.


title: Erik Stadigh

text: Stadigh kuoli Helsingissä 74-vuotiaana 13. tammikuuta 2003.


Red Bull Air Race World Championship -kausi 2016 oli Red Bull Air Race World Championship -sarjan 11. kausi. Kauden kahdeksasta kilpailusta ensimmäinen järjestettiin Abu Dhabissa 11.–12. maaliskuuta. Kauden viimeinen kilpailu Las Vegasissa 15.–16. lokakuuta jouduttiin perumaan kovan tuulen vuoksi. Master Class -luokan mestaruuden voitti saksalainen Matthias Dolderer ja Challenger Classin niin ikään saksalainen Florian Bergér.


title: Red Bull Air Race World Championship -kausi 2016

text: Challenger Classissa kaikilla lentäjillä oli käytössään Extra 330LX.


text: Kausi alkoi 11.–12. maaliskuuta Abu Dhabissa. Sitä seurasivat osakilpailut Spielbergissä, Chiban provinssissa, Budapestissä, Ascotissa, Lausitzissa ja Indianapoliksessa. Kauden oli tarkoitus päättyä Las Vegasin osakilpailuun 15.–16. lokakuuta, mutta kilpailu jouduttiin perumaan kovan tuulen vuoksi. Tuulen vuoksi jouduttiin kauden aikana perumaan myös Chiban ja Budapestin aika-ajot.


text: Pisteet kymmenelle parhaalle 15–12–9–7–6–5–4–3–2–1.


text:
* – Hannes Arch kuoli helikopterionnettomuudessa kesken kauden.
** – Arch sijoittui neljänneksi, mutta hänet suljettiin myöhemmin pois kilpailusta. Neljännen sijan pisteitä ei jaettu kenellekään.
*** – Viimeisten neljän kilpailua ei järjestetty. Osakilpailusta jaettiin 75-prosenttiset pisteet.


text: Pisteet viidelle parhaalle 10–8–6–4–2. Jokainen lentäjä osallistui vähintään kolmeen ensimmäisistä seitsemästä osakilpailusta. Näistä seitsemästä kilpailuista kolme parasta tulosta laskettiin mukaan kokonaispisteisiin, ja seitsemän kilpailun jälkeen kuusi parasta lentäjää pääsi mukaan kahdeksanteen kilpailuun.


title: Andreas Falk

text: Andreas Falk (s. 27. helmikuuta 1983 Huddinge, Ruotsi) on ruotsalainen jääkiekkoilija, joka pelaa 11. lokakuuta 2018 asti kestävällä sopimuksella SHL-joukkue HV71:ssä. Hän on pelipaikaltaan keskushyökkääjä. Elite Prospects -sivuston mukaan Falk on pienehkö, mutta työteliäs sentteri, joka on erinomainen alivoimapelaaja sekä hyvä puolustamaan ja aloittamaan. Sivuston mukaan hän erottuu edukseen tärkeissä peleissä.


title: Andreas Falk

text: Falk on kasvatti. Hän voitti kauden 1998–1999 päätteeksi U16 SM:n mestaruuden. Kaudella 1999–200 Falk jakoi tehoilla 10+10=20 seuran J18-junioreiden sisäisen piste-, maali- ja syöttöpörssin voiton Hampus Åströmin kanssa. Kaudella 2001–2002 hän voitti Huddingen J20-junioreiden sisäisen piste-, maali- ja syöttöpörssin tehoilla 30+17=47, joilla Falk sijoittui koko J20 SuperElitin maalipörssissä toiseksi edellään vain Brynäs IF:n Simon Östlund. Hän debytoi samalla kaudella myös seuran miesten joukkueessa Ruotsin toiseksi korkeimmalla sarjatasolla Allsvenskanissa, jossa Falk pelasi kolme runkosarjaottelua ilman tehopisteitä.


title: Andreas Falk

text: Varsinaisella Allsvenskanin tulokaskaudellaan 2002–2003 Falk teki Huddingessa 38 runkosarja- ja kahdessa nousukarsintasarjan ottelussa tehot 18+13=31. Hän oli joukkueen paras maalintekijä. Falk jakoi myös sarjan jäähypörssin seitsemännen sijan Team Kirunan Dan Erikssonin kanssa 122 minuutillaan. Kaudella 2003–2004 hän oli tehoilla 14+12=26 Huddingen kolmanneksi paras maalintekijä ja Falk jakoi joukkueen sisäisen pistepörssin neljännen sijan Johan Älgekransin kanssa. Kaudeksi 2004–2005 hän siirtyi jatkamaan Allsvenskan-uraansa Skellefteå AIK:hon. Falk oli kauden 2005–2006 päätteeksi nostamassa joukkuetta Elitserieniin.


title: Andreas Falk

text: Kaudeksi 2006–2007 Falk siirtyi vuoden mittaisella sopimuksella Elitserien-joukkue HV71:een. Hän teki näin ollen Elitserien-debyyttinsä runkosarjan avauskierroksella 18. syyskuuta 2006 Brynäs IF:ää vastaan. Kaikkiaan Falkin tulokaskausi toi runkosarjan kaikissa 55 ottelussa tehot 6+8=14 ja 14 playoff-ottelussa tehot 4+2=6. Maaliskuussa 2007 hän teki HV71:n kanssa kaksivuotisen jatkosopimuksen. Kauden 2007–2008 päätteeksi Falk voitti Ruotsin-mestaruuden. Kausi 2008–2009 päättyi Elitserien-hopeaan. Hän edusti HV71:tä kauden aikana myös Mestarien liigassa, jossa Falk jakoi kolmella syöttöpisteellään joukkueen sisäisen syöttöpörssin voiton Jukka Voutilaisen ja Johan Davidssonin kanssa. Tammikuussa 2009 hän teki HV71:n kanssa taas kaksivuotisen jatkosopimuksen.


title: Andreas Falk

text: Falk jakoi kaudella 2009–2010 kuudella osumallaan Elitserienin voittomaalipörssin voiton Timrå IK:n Martin Sonnenbergin ja Luleå HF:n Mats Lavanderin kanssa. Hän voitti kauden päätteeksi Ruotsin-mestaruuden. Kaudella 2010–2011 Falk nousi HV71:n varakapteeniksi. Huhtikuussa 2011 hän teki seuran kanssa vuoden mittaisen jatkosopimuksen. Falk ylsi HV71:ssä harvinaiseen saavutukseen, sillä hän pelasi Elitserien-debyytistään viitenä kautena peräkkäin kauden kaikki 55 runkosarjaottelua sekä pudotuspelit. Myös kuudennella kaudellaan 2011–2012 Falkilta jäi väliin vain yksi ottelu.


title: Andreas Falk

text: Kaudeksi 2012–2013 Falk siirtyi vuoden mittaisella sopimuksella Saksan DEL-liigan Kölner Haieen. Hänet nimettiin joukkueen varakapteeniksi. Falk oli 27 syöttöpisteellään Haien toiseksi paras syöttäjä maanmiehensä Andreas Holmqvistin jälkeen. Hän eteni joukkueen kanssa aina DEL:n finaaleihin saakka, mutta Saksan-mestaruuden vei kuitenkin Eisbären Berlin otteluvoitoin 3–1. Joulukuussa 2012 Falk teki Haien kanssa vuoden mittaisen jatkosopimksen. Kaudella 2013–2014 hän jakoi tehoilla 13+19=32 joukkueen sisäisen pistepörssin toisen sijan Alexander Weißin ja Rok Tičarin kanssa edellään vain Chris Minard. Falk eteni Haien kanssa jälleen DEL:n finaaleihin, mutta mestaruus meni lopulta kuitenkin ERC Ingolstadtille voitoin 4–3. Toukokuussa 2014 hän teki joukkueen kanssa kaksivuotisen jatkosopimuksen.


title: Andreas Falk

text: Falk palasi kaudeksi 2016–2017 kotimaahansa ja siirtyi kaksivuotisella sopimuksella Luleå HF:n riveihin. Hän voitti joukkueen sisäisen tehotilaston lukemalla +10. Elokuussa 2018 Falk palasi alustavasti 11. lokakuuta asti kestävällä sopimuksella HV71:een. Hänet hankittiin ensisijaisesti paikkaamaan David Gustafssonin ja Martin Thörnbergin loukkaantumisia.


title: Andreas Falk

text: Falk pelasi alle 20-vuotiaiden MM-kilpailuissa vuonna 2003, jolloin hän jakoi neljällä syöttöpisteellään Ruotsin sisäisen syöttöpörssin voiton Andreas Jämtinin ja Fredrik Erikssonin kanssa. Yhteensä Falk on pelannut yhdeksän nuorten maaottelua.


title: Andreas Falk

text: Ruotsin A-maajoukkueessa Falk on pelannut 12 ottelua ilman tehopisteitä. Hän teki A-maajoukkuedebyyttinsä Channel One Cupissa 19. maaliskuuta 2009 Moskovan Megasport-urheilupalatsissa Tšekkiä vastaan.


title: Martinsloch

text: Martinsloch on reikä vuoressa Glarusin Alpeilla Graubündenin ja Glarusin kantonien sekä Flimsin ja Glarus Südin kuntien rajalla Sveitsissä. Reikä sijaitsee Grosses Tschingelhorn -vuoren koillispuolella ja Piz Segnasin lounaispuolella noin 2 600 metrin korkeudessa.


title: Martinsloch

text: Reikä on 22 metriä korkea ja 18 metriä leveä. Aurinko paistaa kaksi kertaa vuodessa, keväin syksyin, Glarus Südissä sijaitsevan Elmin kylän kirkontorniin. Reikä sijaitsee Sardonan maailmanperintökohteen alueella.


title: Martinsloch

text: Ju-Airin Junkers Ju 52 -lentokone putosi Martinslochin välittömään läheisyyteen elokuussa 2018.


title: Langres (juusto)

text: Langres on ranskalainen lehmänmaidosta valmistettava juusto.


title: Langres (juusto)

text: Langres-juustoa valmistetaan nimensä mukaisesti Langresin ylänköalueella Ranskan Champagnessa. Juustoa on valmistettu tiettävästi 1700-luvulta lähtien, ja ensimmäinen maininta siitä historiallisissa lähteissä on vuoden 1874 teoksessa "La laiterie, art de traiter le beurre, de fabriquer les beurres et les principaux fromages français et étrangers". Juuston valmistus yleistyi 1800-luvulla, mutta taantui ensimmäisen maailmansodan jälkeen. Juustoa alkoivat valmistaa muutamat tuottajat jälleen vasta 1950-luvulla, ja vuonna 1991 juustonvalmistajat saivat kampanjoinnin jälkeen juustolleen ranskalaisen "d’origine contrôlée" -merkinnän. Vuonna 2009 juusto sai myös Euroopan unionin suojatun alkuperänimityksen.


title: Langres (juusto)

text: Langres-juuston valmistamiseen käytetään täysmaitoa montbéliarde-, brune- ja simmental-rotuisista lehmistä. Juustomassa valmistetaan hitaasti, ja juuston kuori saa oranssin värin annatosta. Juuston kypsymisen aikana juustoa pestään suolavedellä. Valmis juustotahko on muodoltaan liereä, noin 11 cm leveä, 4 cm korkea, ja se painaa 284 grammaa. Juustoa ei käännellä sen valmistamisen aikana, jolloin juuston päälle muodostuu omalaatuinen uponnut kuppi, jota kutsutaan nimellä "fontaine".


title: Langres (juusto)

text: Langresin makua on kuvailtu kermaiseksi, ja siinä on hasselpähkinän vivahteita. Rakenteeltaan juusto on keskipehmeää. Juustoa voidaan tarjoilla sellaisenaan pinot noir -viinin tai esimerkiksi samppanjan kera. Juustoa voidaan käyttää myös muiden ruokalajien, kuten "fondue champenoisen", valmistamiseen.


title: Bertil Nordlund

text: Bertil Valter Nordlund (1. toukokuuta 1907 Helsinki – 4. tammikuuta 1973 Tukholma) oli suomalainen juristi, upseeri ja matkailun edistäjä.


title: Bertil Nordlund

text: Bertil Nordlundin vanhemmat olivat esittelijäsihteeri Valter Filip Nordlund ja Anna Armida Orell ja puoliso vuodesta 1937 Rachel Signhild Ståhl. Nordlund tuli ylioppilaaksi 1924 ja suoritti Kadettikoulun 1927, sotateknisen koulun 1933, alemman oikeustutkinnon 1938, ylemmän oikeustutkinnon 1947 ja lakitieteen lisensiaatin tutkinnon 1948. Hän palveli ennen sotia upseerina useissa eri joukko-osastoissa, kouluttajana kadettikoulussa, yleisesikunnan päällikön adjutanttina sekä sotilasasiamiehen apulaisena Tukholmassa. Talvisodassa Nordlund toimi pataljoonan komentajana ja ulkomaalaisen vapaaehtoisjoukon komentajana. Hän oli päämajan vapaaehtoistoiminnan päällikkö 1940–1941 ja kolmen tasavallan presidentin, Risto Rytin, Carl Gustaf Emil Mannerheimin ja Juho Kusti Paasikiven adjutantti 1941–1948. Vuodesta 1948 Nordlund toimi sotilas-, laivasto- ja ilmailuasiamiehenä Tukholmassa. Hänet ylennettiin luutnantiksi 1929, kapteeniksi 1935, majuriksi 1941 ja everstiluutnantiksi 1946.


title: Bertil Nordlund

text: Toimittuaan Tukholmassa sotilasasiamiehenä vuoteen 1952 Nordlund oli siellä vuodesta 1954 vuoteen 1969 Suomen matkailutoimiston johtaja ja sitten Suomen matkailuneuvoston kansliapäällikkö.


title: Naunet

text: Naunet oli muinaisen Egyptin mytologiassa Nunin eli maskuliinisen syvyyden tai alkumeren feminiininen vastinpari ja kuului osana ogdoadiin, alkujumalten ryhmään. Vanhoissa uskonnollisissa teksteissä Naunet on taivaan jumalattaren eli Nutin maanalainen täydentäjä. Naunet oli siten eräänlainen taivaan kääntöpuoli, jonka läpi aurinko lipui yöllä.


title: Melvin Purvis

text: Mervin Horace Purvis (24. lokakuuta 1903 Timmonsville, Etelä-Carolina – 29. helmikuuta 1960 Florence, Etelä-Carolina) oli yhdysvaltalainen FBI-agentti, joka tunnetaan useiden tunnettujen rikollisten kuten John Dillingerin ja Pretty Boy Floydin kiinnisaamisesta.


title: Melvin Purvis

text: Purvis liittyi FBI:hin vuonna 1927. Hän menestyi kenttäagenttina ja nousi arvoissa nopeasti. Purviksen ura oli menestyksekäs, sillä hän oli ahkera pahamaineisten rikollisten kiinnijäljittämisessä.


title: Melvin Purvis

text: Purvis erosi FBI:sta vuonna 1935 ja palasi harjoittamaan lakia, jota hän oli opiskellut Etelä-Carolinan yliopistossa. 29. helmikuuta 1960 hän teki itsemurhan.


title: Kulttuurikeskus Cruselli

text: Kulttuurikeskus Cruselli on Uudessakaupungissa sijaitseva julkinen rakennus, joka on saanut nimensä säveltäjä Bernhard Henrik Crusellin mukaan. Rakennuksessa on 260-paikkainen konserttisali nousevine katsomoineen, pienempi Nevander-sali ja taidenäyttelyihin soveltuva Liljelund-halli, joka on nimetty taidemaalari Arvid Liljelundin mukaan.


title: Kulttuurikeskus Cruselli

text: Sorvakonniemellä kaupunginlahden eteläpuolella sijaitseva keltatiilinen Cruselli on valmistunut vuonna 1989 arkkitehtitoimisto Lukander & Vahteran suunnittelemana. Suuren salin tekniikka on uudistettu vuonna 2016. Samassa kiinteistössä toimii hotelli Aquarius.


title: Kulttuurikeskus Cruselli

text: Myös teatterikäyttöön soveltuvan salin näyttämöaukon leveys on 12 metriä, korkeus 16 metriä ja syvyys 8 metriä.


title: Kulttuurikeskus Cruselli

text: Kulttuurikeskus on valmistumisestaan saakka toiminut kesäisen musiikkifestivaalin Crusell-viikon päätapahtumapaikkana. Suurta salia käyttää myös Uudenkaupungin teatteri.


title: Monika Mikkola

text: Monika Mikkola (s. 6. heinäkuuta 1996 Espoo) on suomalainen purjehtija, joka kilpailee Laser Radial -veneluokassa. Hän on voittanut luokassa useita nuorten MM- ja EM-mitaleita.


title: Monika Mikkola

text: Esbo Segelföreningiä edustava Mikkola sijoittui vuoden 2018 MM-kilpailuissa Aarhusissa neljänneksi ja hankki samalla Suomelle maapaikan Tokion kesäolympialaisiin 2020. Neljäs sija oli Mikkolan uran paras sijoitus arvokilpailujen yleisessä sarjassa.


title: Monika Mikkola

text: Mikkola on voittanut alle 21-vuotiaiden maailmanmestaruuden vuonna 2016 ja alle 19-vuotiaiden mestaruuden vuosina 2013 ja 2014. Lisäksi hän on voittanut Euroopan-mestaruuden 16- ja 19-vuotiaiden sarjoissa. Alle 21-vuotiaiden sarjassa Mikkola on voittanut myös MM-pronssia vuonna 2015 sekä EM-hopeaa vuosina 2016 ja 2015. Hänellä on myös kaksi pronssimitalia ISAF Youth Worlds -kilpailuista.


title: Monika Mikkola

text: Maailmancupissa Mikkola on sijoittunut parhaimmillaan toiseksi, ja maailmanrankingissa hän on parhaimmillaan ollut kuudentena. Häntä valmentavat Erica Bäckström, Jan Gahmberg sekä Dennis Paaske.


title: Monika Mikkola

text: Mikkola aloitti purjehtimisen kahdeksan vuoden iässä. Hän kilpaili 15-vuotiaaksi asti optimistijollassa ja vaihtoi sen jälkeen vuodeksi Laser 4.7 -luokkaan ja seuraavaksi vuodeksi Laser Radialiin. Mikkola siirtyi aikuisten luokkaan kaudeksi 2017. Hänet on valittu kahdesti Suomen parhaaksi nuoreksi purjehtijaksi.


title: Monika Mikkola

text: Mikkola kilpaili lapsena myös laskettelussa. Hän harrastaa laskettelun lisäksi viulunsoittoa.


title: Satakunnankatu

text: Satakunnankatu voi tarkoittaa jotain seuraavista:


title: Varastopimikät

text: Varastopimikät ("Tribolium") on pimikkökuoriaisten ("Tenebrionidae") heimoon kuuluva kovakuoriaissuku. Sukuun kuuluvien lajien määrä vaihtelee eri lähteissä.


title: Nizzan nykytaiteen museo

text: Nizzan nykytaiteen museo ("Musée d’art moderne et d’art contemporain, MAMAC") on Nizzassa Ranskan Rivieralla sijaitseva taidemuseo, joka on avattu kesällä 1990. Sen ovat suunnitelleet Yves Bayard ja Henry Vidal.


title: Nizzan nykytaiteen museo

text: Carraran marmorilla vuorattu suuri taidemuseorakennus sijaitsee Nizzan keskustan Promenade des Arts -katuosuudella, Acropolis-kongressipalatsin eteläpuolella ja vastapäätä Nizzan teatteritaloa. Rakennus koostuu neljästä tornimaisesta osasta, joita yhdistävät läpinäkyvät kävelysillat. Rakennuksen sisäpiha on nimetty taidemaalari Yves Kleinin aukioksi. Museossa on paljon töitä Kleiniltä sekä Niki de Saint Phallelta, joka lahjoitti niitä museon kokoelmiin vuonna 2001.


title: Nizzan nykytaiteen museo

text: Museossa on näyttelypinta-alaa noin 4 000 neliömetriä. Näyttelysalien lisäksi rakennuksessa on kahvila, kirjakauppa, elokuvasali, dokumenttikirjasto ja museomyymälä. Kaksi alinta kerrosta on varattu pysyvälle kokoelmalle, joka koostuu etupäässä eurooppalaisesta ja yhdysvaltalaisesta avantgardesta 1960-luvulta eteenpäin, yhteensä noin 1 300 teoksesta 300 taiteilijalta. Kolmannessa kerroksessa on vaihtuvia näyttelyitä.


title: Akallan kirkko

text: Akallan kirkko ("Akalla kyrka", "Akallakyrkan") on kirkkorakennus Akallan keskustassa Tukholman kunnassa. Se on Spånga-Kistan seurakunnan seurakuntakirkko Tukholman hiippakunnassa. Kirkko vihittiin 1976.


title: Akallan kirkko

text: Arkkitehti Hans Wielandin suunnitteleman kirkon ja seurakuntatilojen materiaalina on käytetty tummanpunaista tiiltä. Varsinainen kirkko on kuutionmuotoinen, se on 15 metriä pitkä, leveä ja korkea ja näkyy kadulle sen vieressä olevien seurakuntatilojen yli. Katon alapuolella on kirkon ympäri kiertävä ikkunarivi.


title: Akallan kirkko

text: Kirkon sisäänkäynti on pohjoispuolella Sibeliusgångenin varrella. Etelässä on pysäköintialue, ja itäpuolelle muodostavat kirkko ja seurakuntatilat hevosenkengänmuotoisen ryhmän, jonka keskelle jää sisäpiha. Sisäpihalla oleva kellotapuli on korkea risti, ja sen neljä sakaraa osoittavat eri ilmansuuntiin. Risti on säänkestävää terästä.


title: Akallan kirkko

text: Kirkon arkkitehdin suunnittelemassa sisustuksessa on käytetty ainoastaan mäntyä


title: Akallan kirkko

text: Kirkko on aiemmin ollut Ruotsin kirkon piirissä toimivan järjestön EFS:n ja Ruotsin kirkon yhteistyökirkko. Järjestö on lopettanut toimintansa. Taloudellisten vaikeuksien vuoksi ei Spånga-Kistan seurakunta enää järjestä kirkossa säännöllisesti jumalanpalveluksia.


title: Daniel Peter

text: Daniel Peter (9. maaliskuuta 1836 – 4. marraskuuta 1919) oli sveitsiläinen kondiittori. Peteriä pidetään maitosuklaan keksijänä. Vaikka maitosuklaan idea ei ollut uusi, vasta Peter alkoi käyttää suklaan valmistamiseen maitojauhetta herkästi pilaantuvan raakamaidon sijaan. Peter alkoi myydä uutta suklaatansa vuonna 1875.


title: Daniel Peter

text: Daniel Peter syntyi 9. maaliskuuta 1836 Moudonissa Sveitsissä ja hänen isänsä työskenteli teurastajana. Peter itse työskenteli alun perin kynttilöiden valmistajana Veveyn kaupungissa. Myöhemmin hän meni naimisiin sveitsiläisen suklaatehtailija François Louis Caillerin tyttären Fanny Caillerin kanssa ja kynttilöiden valmistuksen kärsittyä kerosiinin tulosta markkinoille myös Peters itse päätti siirtyä suklaan valmistukseen avaten oman pienen tehtaansa.


title: Daniel Peter

text: Suklaanvalmistukseen siirryttyään Peter tuli lopulta tunnetuksi maitosuklaan keksijänä. Maitosuklaan idea ei ollut uusi, vaan maitosuklaata oli pyritty kehittämään jo aiemmin. Maidon käytöllä tummasta suklaasta haluttiin tehdä pehmeämpää ja makeampaa. Aiemmat yritykset luoda maitosuklaata eivät kuitenkaan olleet tuottaneet tulosta paristakin syystä. Maidon lisääminen suklaaseen teki lopputuloksesta liian nestemäistä, minkä lisäksi tuore maito pilaantui helposti. Peter tajusi kuitenkin ratkaista molemmat ongelmat. Läheisessä Veveyn kaupungissa asui kemisti Henri Nestlé, joka tunnetaan puolestaan Nestlé-yrityksen perustajana. Nestlé oli 1860-luvulla keksinyt lapsille suunnatun maitojauheen, jota Peter alkoi käyttää sekoittaen sitä suklaaseen. Hän alkoi valmistaa juomaksi tarkoitettua maitosuklaatansa vuonna 1875 ja syötävää maitosuklaata 1880-luvulla. Peter myi suklaatansa tuotenimellä "Gala Peter", joka oli yhdistelmä hänen sukunimestään ja kreikan maitoa tarkoittavasta sanasta.


title: Daniel Peter

text: Peterin uusi maitosuklaa ei pilaantunut, ja se oli myös halvempi valmistaa kuin enemmän kallista raakasuklaata käyttäneet kilpailevat tuotteet. Maitosuklaan keksiminen vaikutti myös myöhempään sveitsiläisen suklaan maailmanlaajuiseen menestykseen. Peter kuoli Veveyssä 4. marraskuuta 1919.


title: Guérande

text: Guérande on kunta läntisessä Ranskassa Loire-Atlantiquen departementissa Pays de la Loiren alueella.


title: Guérande

text: Guérande on keskiaikainen linnoitettu kaupunki. Kaupunki eli kukoistuskauttaan 1400-luvun lopulla, jolloin siellä oli noin 400 asukasta. Tällöin Bretagnen viimeisimmät herttuat rakensivat sinne linnojaan.


title: Guérande

text: Kaupunki on tullut tunnetuksi suolantuotannosta, jota kuivataan sitä ympäröiviltä suolamarskeilta. Pinta-alaltaan suolaa tuotetaan yli 1 400 hehtaarin alalta. Suola valmistetaan kuivaamalla merivettä altaissa ikivanhoja tuotantotapoja käyttäen sekä ympäristöä kunnioittaen. Suolantuotannossa on myös panostettu laatuun, ja vuonna 1991 Guérande-suola sai käyttöönsä Label Rougen, punaisen etiketin. Etiketti todistaa Ranskan maatalousministeriön mukaan tuotteen korkean laadun. Suolamarskit työllistävät noin 300 työntekijää, ja ne tuottavat noin 8 000–12 000 tonnia karkeaa suolaa sekä 200–300 tonnia suolankukkaa ("fleur de sel") vuosittain.


title: Guérande

text: Kaupungin nähtävyyksiä on Saint Aubinin kollegiaalinen kirkko. Se on Pays de la Loiren alueen toiseksi suosituin uskonnollinen muistomerkki, jossa käy lähes 300 000 vierasta vuodessa.


title: Kork Ballington

text: Kork Ballington on eteläafrikkalainen ratamoottoripyöräilyn maailmanmestari. Hän voitti maailmanmestaruuden sekä 250- että 350-kuutioisten sarjassa vuosina 1978 ja 1979. Hän ajoi tuolloin Kawasakilla, johon hän vaihtoi kauden 1977 jälkeen Yamahalta. Vuonna 1980 hän sijoittui vielä 250-kuutioisten MM-sarjassa toiseksi. Hän voitti kaikkiaan 31 MM-osakilpailua, joista 17 voittoa hän saavutti 250-kuutioisten luokassa ja 14 voittoa 350-kuutioisten luokassa. Hän sijoittui 500-kuutioisten luokan osakilpailuissa parhaimmillaan kolmanneksi kaksi kertaa vuonna 1981.


title: Incel

text: Incel on yhdysvaltalainen alakulttuuri, jonka jäsenet, useimmiten nuoria miehiä, ovat muodostaneet yhteisön sen ympärille, että he eivät oman tahtonsa tai toiveidensa vastaisesti pysty solmimaan seksisuhteita. Nimitys on lyhenne englannin sanoista "involuntary celibacy", "tahdonvastainen selibaatti".


title: Incel

text: Termiä alettiin käyttää vuonna 1997, kun vain etunimellään tunnettu kanadalainen Alana perusti verkkosivuston, jossa kaikenlaiset ihmiset pääsivät purkamaan mieltään seksipartnerin puuttumisesta. Sittemmin incelistä on muodostunut kokonainen alakulttuuri, jonka jäsenistö nyt muodostuu enimmäkseen nuorista, valkoisista heteromiehistä. Alakulttuuria tukevilla sivustoilla keskustelu on usein täynnä itsesääliä ja vihaa muita ihmisiä kohtaan, mihin katsotaan vaikuttaneen myös muiden vihasivustojen ja -puheen yleistyminen ja äärioikeiston ja valkoisen ylivallan nousu.


title: Incel

text: Incel-alakulttuurissa mielestään naisten hylkimät, seksuaalisesti turhautuneet miehet surkuttelevat selibaattiaan ja lietsovat naisvihaa, rasismia, ja jopa väkivaltaa seksuaalisesti aktiivisia ihmisiä kohtaan. Incel-miehet kuitenkin voimakkaasti kokevat itse olevansa oikeutettuja seksuaaliseen aktiivisuuteen, ja näkevät naismaailmassa menestyvien miesten eli Chadien ja incel-miehiä ylenkatsovien naisten, Stacy’jen, olevan syypäitä tilaansa. Toisaalta incelit syyttävät ujouttaan, miesvaltaisia työpaikkojaan, negatiivista minäkuvaansa, miehisiä mittojaan tai fyysistä olemustaan siitä, etteivät he pysty solmimaan seksisuhteita.


title: Incel

text: He myös pitävät kaikkia naisia tyhjänpäiväisinä ja kiinnostuneina vain omasta ulkonäöstään. Tässä kulminoituu incel-yhteisön ironia. Incel-miesten kirjoituksissa naisia esineellistetään ja halveksitaan, vaikka samanaikaisesti he epätoivoisesti haluavat seksiä vihaamiensa naisten kanssa. Toisaalta taas he pitävät itseään kaikin puolin Chadejä ylivertaisampina, kokevat olevansa kilttejä ja mukavia, ja siitä syystä ansaitsevat saada seksiä palkkioksi.


title: Incel

text: Vox-julkaisun mukaan jotkut incelit ovat esittäneet omaa versiotaan seksuaalisesta marxilaisuudesta, jonka mukaan jokaiselle yksilölle olisi jollain tavalla olemassa sekä ulkonäöllisesti että taloudellisesti vastaava kumppani.


title: Incel

text: Yksi maailman suosituimmista online-foorumeista, Reddit, on sulkenut incel-yhteisön viha- ja välivaltapuheeseen vedoten. Sen aliredditillä oli noin 40000 käyttäjää; tosin tarkkaa tietoa ei ole siitä, olivatko kaikki jäsenet incel-kulttuurin kannattajia vai vain siitä kiinnostuneita seuraajia.


title: Incel

text: Itsensä inceliksi identifioivat ovat useimmiten valkoisia heteromiehiä, nuoria ja yksinäisiä introverttejä. medioiden mukaan usein myös työttömiä ja vanhempiensa luona asuvina. Mitään kaikille inceleille yhteistä piirrettä ei voida osoittaa.


title: Incel

text: Sexpo vastaanottaa viikottain viestejä, joissa kerrotaan sosiaalisen ja seksuaalisen yksinäisyyden aiheuttamasta vihasta, ahdistuksesta ja jopa itsetuhoisista ajatuksista. Samoista aiheista keskustellaan myös incel-palstoilla ja onkin ehdotettu että incel-miehet saattaisivat kärsiä masennuksesta ja sosiaalisesta ahdistuksesta; terapiaan ja lääkitykseen turvautumisen sijaan he syyttävät naisia huonovointisuudestaan.


title: Incel

text: Pohjois-Amerikassa on pystytty yhdistämään incel-kulttuuriin useita joukkomurhia, joiden tekijät ovat julistaneet incel-vallankumousta. Näkyvin hahmo ja incel-kulttuurin marttyyri on Elliot Rodger, joka 22-vuotiaana hyökkäsi oppilaskunnan asuntolaan, haavoitti neljäätoista, ampui kuoliaaksi kaksi naista ja kolme miestä ja lopuksi itsensä. Naisuhrejaan Rodger halusi rankaista, koska he eivät nähneet kuinka hieno herrasmies hän oli, vaan sen sijaan heittäytyivät toisten miesten syliin.


title: Incel

text: Huhtikuussa 2018 Kanadassa Alek Minassian -niminen mies ajoi pakettiautollaan ihmisjoukkoon surmaten 10 ihmishenkeä. Loukkaantuneita oli 16.


title: Incel

text: Incel-keskustelu saattaa osiltaan olla vain oman pahan olon purkamista, mihin anonyymit sivustot antavat mahdollisuuden, eikä todellisuudessa haluta oikeasti satuttaa ketään toista. Keskustelupalstojen sulkemisesta on asiantuntijoilla eriäviä näkemyksiä. Sulkemisen ajatellaan vain ajavan käyttäjät muualle syvemmälle internettiin, kun toiset taas puoltavat palstojen sulkemista kokonaan, ennen kuin ne tuottavat uusia väkivallantekoja.


title: Kontulan terveysasema

text: Kontulan terveysasema on Helsingin Mellunkylän kaupunginosan Kontulan osa-alueella sijaitseva kaupungin terveysasema. Terveysasema sijaitsee (Kontulan ostoskeskuksen läpi kävellen) noin 300 metriä Kontulan metroasemalta pohjoiseen. Sen vieressä on Kontulan kirjasto ja nuorisotalo.


title: Kontulan terveysasema

text: Vuonna 1989 valmistuneen kolmikerroksisen, postmoderneja piirteitä sisältävän terveysasemarakennuksen on suunnitellut Arkkitehtitoimisto Hyvämäki-Karhunen-Parkkinen.


title: Walter Villa

text: Walter Villa (13. elokuuta 1943 – 18. kesäkuuta 2002) oli italialainen ratamoottoripyöräilyn maailmanmestari. Hän voitti maailmanmestaruuden 250-kuutioisten luokassa vuosina 1974–1976 sekä 350-kuutioisissa vuonna 1976. Hän ajoi tuolloin Harley-Davidsonilla. Vuonna 1979 hän sijoittui vielä 250- ja 350-kuutioisten MM-sarjassa seitsemänneksi Yamahalla ajaen. Hän voitti 20 MM-osakilpailua 250-kuutioisten luokassa ja neljä MM-osakilpailua 350-kuutioisten luokassa.


title: Walter Villa

text: Villa kuoli vuonna 2002 sydänkohtaukseen 58-vuotiaana.


title: Karvakot

text: Karvakot ("Tephroseris") on asterikasvien (Asteraceae) heimoon kuuluva kasvisuku. Sukuun kuuluu ainakin 40 lajia.


title: Karvakot

text: Karvakkolajeja on aiemmin luettu muun muassa villakoiden ("Senecio") sukuun kuuluviksi.


title: Jakomäen terveysasema

text:
Jakomäen terveysasema on Helsingin Suurmetsän kaupunginosan Jakomäen osa-alueella sijaitseva kaupungin terveysasema.
Vuonna 1987 valmistuneen kaksikerroksisen terveysasemarakennuksen on suunnitellut Suunnittelurengas. Terveysaseman vieressä sijaitseva Jakomäen palvelutalo edustaa samaa tyyliä ja sillä on sama julkisivumateriaali.


title: Vallilan terveysasema

text: Vallilan terveysasema oli Helsingin Vallilan kaupunginosassa toiminut kaupungin terveysasema.


title: Vallilan terveysasema

text: Vuonna 1983 valmistuneen nelikerroksisen Vallilan terveystalon suunnitteli Helsingin kaupungin rakennusviraston talosuunnitteluosaston arkkitehtitoimisto. Terveysaseman toiminta rakennuksessa päättyi, kun kaupunki siirsi kunnallisten Herttoniemen, Kallion ja Vallilan terveysasemien palvelutarjonnan helmikuun 5. päivänä 2018 toimintansa aloittaneeseen Kalasataman terveys- ja hyvinvointikeskukseen. Vallilan neuvolan toiminta Vallilan terveystalossa jatkuu.


title: Sanoma Media Netherlands

text: Sanoma Media Netherlands B.V. (myös Sanoma Media BeNe) on hollantilainen Sanoma-konserniin kuuluva mediayhtiö, jolla on toimintaa Belgiassa ja Hollannissa.


title: Sanoma Media Netherlands

text: Sanoma hankki omistukseensa yhteistyökumppaneidensa kanssa SBS Broadcastingin hollantilaiset ja belgialaiset kanavat ProSiebenSat.1 Medialta huhtikuussa 2011.


title: Sanoma Media Netherlands

text: Huhtikuussa 2017 ilmoitettiin, että Sanoma myy osuutensa hollantilaisesta televisioyhtiö SBS Broadcastingista Talpa Broadcasting Holdingille.


title: Sanoma Media Netherlands

text: Elokuussa 2018 Sanoma Media Netherlandsin toimitusjohtaja Marc Duijndam ilmoitti jättävänsä tehtävänsä. Väliaikaiseksi toimitusjohtajaksi nimitettiin Sanoman toimitusjohtaja Susan Duinhoven. Syyskuussa 2018 Sanoma Media Netherlandsin toimitusjohtajaksi nimitettiin Rob Kolkman.


title: Lauttasaaren terveysasema

text: Lauttasaaren terveysasema on Helsingin Lauttasaaren kaupunginosan Kotkavuoren osa-alueella sijaitseva kaupungin terveysasema.


title: Lauttasaaren terveysasema

text: Vuonna 1989 valmistuneen osin kolmikerroksisen terveysasemarakennuksen on suunnitellut Arkkitehtitoimisto Jan Söderlund.


title: Viiskulman terveysasema

text:
Viiskulman terveysasema on Helsingin Punavuoressa toimiva kaupungin terveysasema.
Helmikuussa 2000 toimintansa aloittaneelle terveysasemalle siirrettiin aiemman Punavuoren terveysaseman palvelut, osa Kampinmalmin terveysaseman palveluista sekä Kapteeninkadulla sijainneen neuvolan toiminnot.


title: Linnea Henriksson

text: Ellen Linnea Petrea Henriksson (s. 9. marraskuuta 1986 Halmstad) on ruotsalainen jazz- ja poplaulaja ja lauluntekijä. Henriksson osallistui Ruotsin "Idol"-kilpailuun vuonna 2010, sijoittuen neljänneksi.


title: Linnea Henriksson

text: Henriksson aloitti uransa musiikin parissa jo lapsena vuonna 1995, jolloin hän osallistui "Småstjärnorna"-lauluohjelmaan. Hän julkaisi ensimmäisen, Orupin kanssa kirjoittamansa soolosinglensä "Väldigt kär/Obegripligt ensam" vuonna 2011. Debyyttialbuminsa "Till mina älskade och älskare" Henriksson julkaisi vuonna 2012.


title: Linnea Henriksson

text: Toisen albuminsa "Du söker bråk, jag kräver dans" Henriksson julkaisi vuonna 2014.


title: Orup

text: Orup, oikealta nimeltään Thomas Eriksson (s. 29. marraskuuta 1958, Huddinge) on ruotsalainen poplaulaja, lauluntekijä ja kitaristi. Orup oli erittäin suosittu Ruotsissa erityisesti 1980-luvun lopulla ja 1990-luvun alussa, jolloin hän julkaisi hitit "Jag blir hellre jagad av vargar", "Regn hos mig", "M.B.", "Då står pojkarna på rad", "Magaluf" ja "Stockholm". Orup kirjoitti Lena Philipssonille kappaleen "Det gör ont", jolla Philipsson osallistui Eurovision laulukilpailuun vuonna 2004.


title: Nanne Grönvall

text: Marianne Elisabeth "Nanne" Grönvall, o.s. Nordqvist (s. 18. toukokuuta 1962 Tukholma) on ruotsalainen poplaulaja. Grönvall on kuulunut Sound of Music, Peter's Pop Squad ja One More Time -yhtyeisiin. Hän on osallistunut Ruotsin Euroviisukarsintoihin kymmenen kertaa laulajana tai lauluntekijänä.


title: Nanne Grönvall

text: Grönvall kuuluu Ruotsin suosituimpiin naisartisteihin ja hänen soolouransa suurimpiin hittehin kuuluvat muun muassa "Avundsjuk", "Håll om mig" ja "Evig kärlek". Grönvall on sairastanut rintasyöpää.


title: Living the Dream

text: Living the Dream on Uriah Heep -yhtyeen 14. syyskuuta 2018 julkaistu 25. studioalbumi. Sen tuotti aiemmin muun muassa Stone Sourin, Anthraxin ja Steel Pantherin kanssa työskennellyt Jay Ruston. Uriah Heepin kitaristi Mick Boxin mukaan albumi sisältää rockia, rock-balladeja ja pari progressiivista kappaletta. "Living the Dreamin" ensimmäinen single ”Grazed by Heaven” ja sen musiikkivideo julkaistiin 5. kesäkuuta.


title: Living the Dream

text: Albumi julkaistiin CD-levynä, vinyylilevynä sekä CD:n ja DVD:n sisältämänä painoksena, jossa DVD sisältää kaksi musiikkivideota sekä dokumentin albumin työstöstä. Lisäksi vinyylipainoksesta ilmestyi tavallisen painoksen lisäksi Euroopassa versio hopeisella vinyylillä ja Yhdysvalloissa sinisellä vinyylillä. Albumista julkaistiin myös ”keräilijän boksi”, joka sisältää CD:n, DVD:n ja t-paidan.


title: Living the Dream

text: "Living the Dream" nousi Britannian virallisen albumilistan sijalle 57, ja oli Uriah Heepin ensimmäinen kyseiselle listalle noussut albumi sitten vuoden 1985 "Equatorin".


title: Quantum (videopeli)

text: Quantum on Atarin kehittämä ja julkaisema taito- ja toimintapeli, joka on julkaistu kolikkopelinä vuonna . Pelin oli suunnitellut General Computer Corporation Atarille.


title: Quantum (videopeli)

text: Pelaaja ohjaa trackball-laiteella ruudulla näkyvää luotainta, jolla ruudulla olevat "hiukkaset" ympäröidään koskettamatta niitä. Peli käyttää vektorigrafiikkaa.


title: William Sims

text: William Sowden Sims (15. lokakuuta 1858 Port Hope, Ontario, Kanada — 28. syyskuuta 1936, Boston, Yhdysvallat) oli yhdysvaltalainen amiraali. Hän ansioitui erityisesti laivasuunnittelun, laivuetaktiikoiden ja laivaston tykistön periksiantamattomana kehittäjänä. Tämän vuoksi häntä pidetään yhtenä Yhdysvaltain laivaston historian vaikutusvaltaisimmista upseereista.


title: William Sims

text: Sims syntyi Ontariossa yhdysvaltalaisen insinöörin perheeseen vuonna 1858. 18-vuotiaana Sims meni Yhdysvaltain laivastoakatemiaan, josta hän valmistui vuonna 1880. Hänestä tuli upseeri "Uuden laivaston" (""New Navy"") aikakautena, jolloin purjelaivoista alettiin luopumaan ja laivasto siirtyi käyttämään panssaroituja höyryaluksia. Valmistumisensa jälkeen hän siirtyi meripalvelukseen, jossa pysyi pääsääntöisesti 17 vuoden ajan. Meriupseerin kannalta aika oli melko haasteetonta, sillä kiinnostavat komennukset olivat harvinaisia ja ylennyksiä jaettiin vähän. Tuona aikana hän kirjoitti navigaatio-opuksen, joka jäi Yhdysvaltain laivaston ja kauppalaivaston käyttöön pitkäksi aikaa. Vuosien 1888-1889 aikana hän otti vuoden mittaisen virkavapaan, jonka hän käytti ranskan kielen opiskelemiseen Pariisissa. Hän oppi puhumaan kieltä sujuvasti, mistä oli hänelle myöhemmin hyötyä.


title: William Sims

text: Vuosisadan lopun 1897–1900 Sims toimi laivastoattaseana Yhdysvaltain Pariisin ja Pietarin lähetystöissä. Tämän vuoksi hän ei voinut osallistua Espanjan–Yhdysvaltain sodan meritaisteluihin. Yhdysvaltain laivasto oli pärjännyt hyvin sodassa, mutta tästä huolimatta monien maiden laivastoihin tutustunut Sims piti sitä uusimmasta kehityksestä jälkeenjääneenä ja pienikokoisena. Luonteeltaan hän oli hallitseva ja suorapuheinen mies, joka toi oman mielipiteensä julki. Hän vetosi sekä laivaston johtohenkilöihin että poliittisiin päättäjiin pyrkien tuomaan esille havaitsemiaan puutteita sekä löytämiään parantamismahdollisuuksia. Hän ajoi voimakkaasti uudistuksia pyrkien vaikuttamaan myös laivastoasioiden hallintoon, jota hän piti liian monille tahoille sirpaloituneena. Hänen uudistamispyrkimyksensä toi hänelle myös vastustajia, joista kansallismielisimmät pyrkivät leimaamaan hänet ajan puitteissa halventavasti anglofiiliksi sekä kanadalaisen syntyperänsä että sen seikan vuoksi, että Sims käytti Britannian kuninkaallista laivastoa esikuvana monissa puheenvuoroissaan.


title: William Sims

text: Vuosina 1901-1902 Sims palveli Yhdysvaltain Aasian laivaston komentajan alaisuudessa. Tänä aikana hän oppi brittiläiseltä kapteenilta Percy Scottilta pysyvään tähtäämiseen perustuvan tykistön tulitustekniikan. Hän kirjoitti tekniikasta laivastoministeriöön, mutta alhaisesta arvosta johtuen häntä ei kuunneltu. Seuraavaksi hän kirjoitti suoraan presidentti Theodore Rooseveltille, joka vaikuttui Simsin ehdotuksesta sekä Yhdysvaltain laivaston tilaan kohdistetusta kritiikistä ja teki hänestä laivaston tykistöharjoitusten tarkkailijan. 1900-luvun alun merkittävimpiä meritaisteluita käytiin Venäjän–Japanin sodan aikana 1904-1905. Sims pääsi seuraamaan tätä laivastosodankäyntiä sotilastarkkailijana. Nähdessään kansainvälisesti ylistetyn venäläisen panssariristeilijä Gromoboin hän ei ollut vakuuttunut, vaan hän löysi useita puutteita sen suunnittelussa. Venäjän tappio ratkaisevissa meritaisteluissa tuli monille yllätyksenä, mutta ei Simsille. Sodan jälkeen hän pystyi käyttämään havaitsemiaan yhteneväisyyksiä venäläisten ja yhdysvaltalaisten laivojen suunnittelussa jälkimmäisten parantamiseksi. Sims näki vain vähän taistelutoimintaa pitkän meripalveluksensa aikana. Vuosina 1909-1911 hän palveli taistelulaiva USS Minnesotan komentajana. Vuosina 1913-1915 hän oli kahden hävittäjälippueen komentaja, kunnes hän sai USS Nevadan komentajuuden. Muutamaa kuukautta ennen Yhdysvaltojen liittymistä ensimmäiseen maailmansotaan hänet siirrettiin Yhdysvaltain Newportin laivastoakatemian johtajaksi.


title: William Sims

text: Sims vieraili Britanniassa ja piti saksalaisia sukellusveneitä vaarallisimpana uhkana liittoutuneiden menestykselle. Hän vaati laivaston johtoa siirtämään kaiken sukellusveneiden vastaiseen sodankäyntiin käyvän kaluston saksalaisia vastaan. Sodan jälkeen hän kritisoi laivaston menettäneen miljoonien tonnien edestä tarvikkeita, minkä vuoksi hän laski sodan jatkuneen tarpeettomasti kuusi kuukautta pitempään, mikä puolestaan aiheutti liittoutuneille satojen tuhansien henkien sekä miljardien dollarien menetyksen. Hän joutui riitoihin laivastoministeri Josephus Danielsin kanssa, joka kuitenkin puolustautui. Vaikka Sims kärsi poliittisen tappion, hän pystyi uusimaan virkansa laivastoakatemian johdossa. Hän jäi eläkkeelle vuonna 1922.


title: William Sims

text: Sims avioitui vasta varttuneella iällä 48-vuotiaana. Hänen vaimonsa Ann Hitchcock oli Yhdysvaltain sisäministeri Ethan Allen Hitchcockin tytär.


title: Baby Face Nelson

text: Lester Joseph Gillis (6. joulukuuta 1908 Chicago, Illinois – 27. marraskuuta 1934 Wilmette, Illinois), joka tunnettiin myös nimellä George Nelson ja vielä paremmin nimellä Baby Face Nelson, oli yhdysvaltalainen pankkiryöstäjä 1930-luvulla. Gillikselle annettiin lempinimi Baby Face Nelson hänen nuorehkojen kasvojensa ja pienen kokonsa vuoksi, tosin harvat uskalsivat kutsua häntä tällä nimellä. Rikostoverit kutsuivat häntä sen sijaan ”Jimmyksi”. Nelsonista tuli John Dillingerin rikoskumppani ja auttoi tätä karkaamaan vankilasta kuuluisassa Indianan Crown Pointin vankilakarkauksessa.


title: Baby Face Nelson

text: Nelson tappoi enemmän FBI-agentteja (W. Carter Baum, Herman Hollis ja Samuel P. Cowley) kuin kukaan muu henkilö. FBI-agentit ampuivat Nelsonin kuoliaaksi 27. marraskuuta 1934.


title: Andrew Taylor Still

text: Andrew Taylor Still (6. elokuuta 1828 – 12. joulukuuta 1917) oli yhdysvaltalainen lääketieteen tohtori ja osteopaattisen lääketieteen tohtori. Hän oli osteopatian ja osteopaattisen lääketieteen perustaja. Hän oli myös lääkäri, kirjailija, keksijä ja Kansasin territorion ja osavaltion lainsäätäjä. Hän oli Bakerin yliopiston perustajia ja perusti American School of Osteopathyn (nykyisin A.T. Still University), joka on osteopatian ensimmäinen oppilaitos.


title: Björni

text: Björni on ollut seuraavien henkilöiden sukunimi:


title: Hermopolis

text: Hermopolis Magna (lat.; , ”(Suuri) Hermeen kaupunki”), nykyinen Al-Ashmūnayn, oli kaupunki muinaisessa Egyptissä. Kaupunki tunnettiin myös nimellä Khmunu (“Kahdeksan kaupunki”) ja se oli Haren nomen eli maakunnan pääkaupunki Ylä-Egyptissä. Kaupungin pääjumala oli Thoth, oppimisen ja viisauden jumala sekä kirjureiden suojelusjumala. Paikalla on suoritettu 1900-luvulla useita arkeologisia kaivauksia, joissa on kaivettu esiin muun muassa Thothin temppelin osia sekä nekropolis ja katakombeja.


title: Make It wit Chu

text: Make It wit Chu on yhdysvaltalaisen rockyhtye Queens of the Stone Agen kappale, joka julkaistiin kolmantena singlenä yhtyeen viidenneltä albumilta "Era Vulgaris" lokakuussa 2007. Kappaleen on kirjoittanut Josh Homme, Alain Johannes ja Michael Melchiondo. Sille kuvattiin aiempien singlejen tapaan musiikkivideo.


title: Make It wit Chu

text: ”Make It wit Chu” ylsi Britannian singlelistalla parhaimmillaan sijalle 101. Singlen B-puolena julkaistiin coverit Brian Enon kappaleesta ”Needles in the Camel’s Eye” ja Billy Idolin kappaleesta ”White Wedding”.


title: A New Kind of Day

text: A New Kind of Day on suomalaisen Frendz-yhtyeen albumi vuodelta 1981. Se oli kitaristi Heikki Silvennoisen ympärilleen kokoaman yhtyeen esikoisalbumi, ja sitä seurasi vuotta myöhemmin albumi "Final Awakening".


title: A New Kind of Day

text: "Helsingin Sanomien" Markku Fagerlund kiitteli Heikki Silvennoisen paluuta levytysäänittäjän töistä takaisin artistiksi siitä, ettei albumi ”onneksi” edusta enää Tabula Rasan syvämietteistä progressiivista rockia vaan letkeää jenkkityylistä west coast rockia. Fagerlundin haastattelussa Silvennoinen sanoo ratkaisevaksi sysäykseksi paluussaan sen, kun hän tapasi Tampereelle asettuneen yhdysvaltalaisen uskonnollisen kirjailijan ja kuvataiteilijan Ronald Fairin ja pyysi tätä sanoittajakumppanikseen tehdäkseen englanninkielisiä rock-kappaleita. Hän sanoi kypsytelleensä albumia puolentoista vuoden ajan ensin yksin ja sitten muusikkoystävien kanssa. Fagerlundin mielestä pitkä kypsyttely on tehnyt albumin musiikille hyvää.


title: A New Kind of Day

text: Kaikki albumin kappaleet on säveltänyt Heikki Silvennoinen ja sanoittanut Ronald Fair.


title: Finnish Nightmares

text: Finnish Nightmares (suom. "Suomalaisten painajaisia") on sarjakuvataiteilija Karoliina Korhosen piirtämä sarjakuva. Se kertoo Matti-nimisestä suomalaisesta, joka tuntee olonsa vaivautuneeksi sosiaalisissa tilanteissa. Sarjakuva käsittelee humoristisesti suomalaisiin liitettyjä stereotypioita, kuten ujoutta.


title: Finnish Nightmares

text: Sarjaa on julkaistu alun perin englanninkielisenä versiona sosiaalisessa mediassa. Sarjakuvan Facebook-sivu avattiin syksyllä 2015, ja se sai jo ensimmäisen viikon aikana yli 80 000 tykkääjää. Helmikuussa 2016 järjestetyssä Some Awardsissa "Finnish Nightmares" nimettiinkin ”vuoden 2015 somevaikuttajaksi”.


title: Finnish Nightmares

text: Suomalainen Atena-kustantamo on julkaissut sarjakuvasta kaksi kirjaa, joista kummastakin on tehty suomen- ja englanninkieliset versiot. Lisäksi sarjakuvan kustannusoikeudet on myyty Kiinaan, Japaniin, Etelä-Koreaan, Slovakiaan ja Yhdysvaltoihin. Ulkomailla sarjakuva on saanut jalansijaa erityisesti Kiinassa. "The Guardian" -lehden mukaan "Finnish Nightmares" on ollut siellä niin suosittu, että mandariinikiinaan on sen myötä syntynyt uusi, ’henkistä suomalaista’ merkitsevä "jingfen"-sana.


title: Finnish Nightmares

text: Sarjakuvassa esiintyvät muun muassa seuraavat tikku-ukkomaiset ihmishahmot:


title: Luettelo siemenkasviheimoista

text: Luettelo siemenkasviheimoista sisältää tieteellisten nimien mukaan aakkosellisen listauksen kaikista siemenkasveihin kuuluvista kasviheimoista. Luettelossa paljassiemenisiin ja koppisiemenisiin kuuluvat heimot on jaettu omiksi ryhmikseen.


title: Fenetyyliasetaatti

text: Fenetyyliasetaatti (CHO) on estereihin kuuluva orgaaninen yhdiste. Rakenteeltaan se on fenetyylialkoholin ja etikkahapon esteri. Yhdistettä käytetään hajusteena ja aromiaineena.


title: Fenetyyliasetaatti

text: Huoneenlämpötilassa fenetyyliasetaatti on väritöntä nestettä. Aineen tuoksu on hedelmäinen ja kukkaismainen muistuttaen esimerkiksi ruusun tai hunajan tuoksua. Yhdisteellä on vadelmankaltainen maku. Fenetyyliasetaatti liukenee hyvin useimpiin orgaanisiin liuottimiin. Fenetyyliasetaattia esiintyy useiden kukkien tuoksussa ja monissa hedelmissä. Sitä on esimerkiksi omenoissa, banaaneissa, hapankirsikoissa, vaniljassa, teessä ja ruusuissa. Yhdistettä esiintyy myös semiokemikaalina eliöiden viestinnässä.


title: Fenetyyliasetaatti

text: Fenetyyliasetaattia valmistetaan asetyloimalla fenetyylialkoholia. Fenetyyliasetaattia käytetään hajusteissa tuomaan niihin ruusun tai orvokkien kaltaista tuoksua ja usein sitä käytetään yhdessä fenetyylialkoholin kanssa. Tämän lisäksi sitä käytetään elintarvikkeissa aromiaineena.


title: Moottoripyörätrialin maailmanmestaruuskausi 2001

text: Trialin maailmanmestaruudesta ajettiin 27. kerran vuonna 2001. Mestaruuden voitti britti Dougie Lampkin, jolle mestaruus oli viides perättäinen.


title: Moottoripyörätrialin maailmanmestaruuskausi 2002

text: Trialin maailmanmestaruudesta ajettiin 28. kerran vuonna 2002. Mestaruuden voitti britti Dougie Lampkin, jolle mestaruus oli kuudes perättäinen.


title: Moottoripyörätrialin maailmanmestaruuskausi 2003

text: Trialin maailmanmestaruudesta ajettiin 29. kerran vuonna 2003. Mestaruuden voitti britti Dougie Lampkin, jolle mestaruus oli seitsemäs perättäinen ja myös viimeiseksi jäänyt.


title: Arctic Eagles

text: Arctic Eagles on suomalainen taitolentoryhmä, joka aloitti toimintansa vuonna 2013 nimellä "Saario Special". Nimi oli kunnianosoitus suomalaiselle taitolentäjälle Seppo Saariolle. Ryhmä myös lensi Saarion 1970- ja 1980-luvuilla rakentamilla taitolentokoneilla. Vuonna 2014 nimeksi vakiintui Arctic Eagles. Arctic Eaglesin jäsenet ovat kokeneita harraste- ja ammattilentäjiä, ja ryhmä on osallistunut useisiin lentonäytöksiin ja taitolentokilpailuihin.


title: Arctic Eagles

text: Jäsenet:


title: Arctic Eagles

text: Raimo Nikkanen


title: Arctic Eagles

text: Tapio Pitkänen


title: Arctic Eagles

text: Miikka Rautakoura


title: Arctic Eagles

text: Jyri Mattila


title: Arctic Eagles

text: Seppo Tuovinen (valvoja


title: My God Is the Sun

text: My God Is the Sun on yhdysvaltalaisen rockyhtye Queens of the Stone Agen kappale, joka julkaistiin ensimmäisenä singlenä yhtyeen kuudennelta albumilta "...Like Clockwork" 8. huhtikuuta 2013. Kappale on Josh Hommen, Troy Van Leeuwenin, Michael Shumanin ja Dean Fertitan kirjoittama ja tuottama. Sille kuvattiin aiempien singlejen tapaan musiikkivideo.


title: My God Is the Sun

text: ”My God Is the Sun” ei yltänyt Britannian singlelistalle.


title: Kivikon terveysasema

text: Kivikon terveysasema on Helsingin Mellunkylän kaupunginosan Kivikon osa-alueella, Kivikon palvelukeskuksessa toimiva kaupungin terveysasema. Palvelukeskuksessa sijaitsee myös Kivikon nuorisotalo.


title: Kivikon terveysasema

text: Kivikon palvelukeskus valmistui vuonna 2000 ja terveysaseman toiminta käynnistyi elokuussa 2000. Terveysasemaa perustettaessa suljettiin lähistöllä aiemmin toiminut Sakaran terveysasema. Lisäksi osa Kontulan terveysasemalla aiemmin asioineista Kontulan ja Mellunmäen asukkaista ohjattiin käyttämään ensisijaisesti Kivikon terveysasemaa.


title: Markkinointimix

text: Markkinointimix käsitteenä juontaa juurensa ideasta, jossa markkinoija toimii ”ainesosien sekoittajana” ja nämä ainesosat ovat työkaluja, joita markkinoijat käyttävät . Sittemmin termi on vakiintunut markkinointisanastoon. Markkinointimix tunnetaan yleisemmin nimellä ”markkinoinnin 4P:tä”, jotka muodostavat markkinointimixin perusidean.


title: Markkinointimix

text: Markkinointimixin kehittäjänä on toiminut markkinoinnin professori ja markkinointikirjailija E. Jerome McCarthy. McCarthy esitteli markkinoinnin 4P:tä 1960-luvulla ja se on määritelty joukoksi työkaluja, joiden avulla yritys pyrkii kohti markkinointitavoitteitaan . Kyseistä mallia opetetaan edelleenkin kauppakorkeakouluissa ympäri maailman, vaikkakin malli on saanut myös kritiikkiä siitä, että kuluttaja nähdään vain ja ainoastaan rationaalisena toimijana. Kritiikistä huolimatta malli antaa hyvän peruskäsityksen markkinoinnin lähtökohdista. Mallissa esitettyjen osa-alueiden tueksi on noussut myöhemmin koottuja malleja, joissa kuluttaja nähdään monimuotoisempana toimijana.


title: Markkinointimix

text: Markkinointimix koostuu neljästä eri alueesta:


title: Markkinointimix

text: Markkinointimix soveltuu parhaiten juuri kulutustuotteiden markkinointiin. Malli edustaa myyjän näkökulmaa ja niitä työkaluja, joilla myyjä voi vaikuttaa ostajiin. Juuri tämän vuoksi malli onkin saanut kritiikkiä. 2000-luvulla kuluttajan rooli on entistä korostuneempi, eikä siksi ajatus kuluttajasta ainoastaan vastaanottavana osapuolena enää toimi .


title: Markkinointimix

text: Palveluille on esitetty erikseen laajennettu versio 4P:n mallista. Tätä mallia kutsutaan niin ikään laajennetuksi markkinointimixiksi, markkinoinnin 7P:ksi. Tässä neljän P:n mallia on jatkettu vielä kolmella lisäelementillä, jotta malli soveltuisi paremmin palveluihin ja niiden markkinointiin. Nämä kolme lisäelementtiä ovat prosessi (process), ihmiset (people) ja fyysinen todiste (physical evidence).


title: Markkinointimix

text: 1990 - luvulla Robert F. Lauterborn esitti muunnelman 4P:n mallista. Hän kutsui malliaan 4C:n malliksi. Lauterbornin mukaan ”myyjän neljää P:tä vastaa neljä C:tä", jotka on määritelty myyjän sijaan asiakkaan näkökulmasta . Nämä asiakkaan neljä C:tä koostuvat siis neljästä, uudelleen määritellystä osa-alueesta, jotka ottavat kuluttajan korostuneen roolin paremmin huomioon:


title: Peter Scholze

text: Peter Scholze (s. 1987 Dresden, Saksan liittotasavalta) on saksalainen matemaatikko ja professori Bonnin yliopistossa. Scholzen tutkimus kohdistuu lukuteoriaan ja algebralliseen geometriaan. Hän on yksi neljästä tutkijasta, jotka palkittiin Fieldsin mitalilla vuonna 2018. Hän on naimisissa ja hänellä on tytär.


title: Pihlajamäen terveysasema

text:
Pihlajamäen terveysasema on Helsingin Malmin kaupunginosan Pihlajamäen osa-alueella, Pihlajamäen ostoskeskuksen vieressä sijaitseva kaupungin terveysasema.
Vuonna 1994 valmistuneen kolmikerroksisen terveysasemarakennuksen on suunnitellut Arkkitehtitoimisto Antti Ilveskoski. Suunnitteluvaiheessa rakennuksesta on käytetty myös nimitystä Latokartanon terveysasema.


title: Luumiokasvit

text: Luumiokasvit (Gnetaceae) on Gnetales-lahkoon kuuluva paljassiemenisten kasvien heimo. Se on Gnetales-lahkon ainoa kasviheimo.


title: Luumiokasvit

text: Luumiokasveihin kuuluu yksi tai mahdollisesti kaksi sukua. Suurin osa heimoon kuuluvista lajeista kuuluu luumioiden ("Gnetum") sukuun.


title: Seitsentoistakulmio

text: Seitsentoistakulmio, 17-kulmio eli heptadekagoni on geometriassa 17-sivuinen monikulmio.


title: Seitsentoistakulmio

text: Säännölliselle 17-kulmiolle käytetään Schläflin symbolia {17}. Sen sivujen väliset kulmat ovat 158 14/17 °. Ympyrän sisään piirretyn säännöllisen 17-kulmion kutakin sivua vastaava keskuskulma on 360/17 ° = 21 3/7 ;°.


title: Seitsentoistakulmio

text: Koska luku 17 on Fermat’n alkuluku, säännöllinen 17-kulmio voidaan konstruoida harpilla ja viivoittimella. Tämän osoitti Carl Friedrich Gauss 19-vuotiaana vuonna 1796. Tämä todistus oli ensimmäinen edistysaskel, joka monikulmioiden konstruoinnissa oli otettu yli 2000 vuoteen. Gaussin todistus perustuu siihen, että "n"-kulmion konstruointi harpilla ja viivoittimella on mahdollista, jos ja vain jos sen kulmien trigonometriset funktiot voidaan esittää lausekkeena, jossa on vain kokonaislukuja, aritmeettisia laskutoimituksia ja neliöjuuria. Gauss osoitti, että säännöllisille monikulmioille tämä on mahdollista, jos sivujen lukumäärän kaikki parittomat alkutekijät ovat toisistaan poikkeavia Fermat’n alkulukuja, jotka voidaan esittää muodossa formula_1, missä "n" on ei-negatiivinen kokonaisluku. Säännöllisen 17-kulmion konstruointi edellyttää siis, että kulman formula_2 kosini voidaan esittää neliöjuurten avulla. Tarkan arvon johtaminen tälle kosinille edellyttää itse asiassa 17. asteen yhtälön ratkaisemista, mikä vain erikoistapauksissa on mahdollista algebrallisesti. Gauss kuitenkin osoitti teoksessaan "Disquisitiones Arithmeticae", että


title: Seitsentoistakulmio

text: Tästä voidaan johtaa algebralliset lausekkeet myös kulman formula_4 trigonometrisille funktioille.


title: Seitsentoistakulmio

text: Jo Eukleides tiesi, miten tasasivuinen kolmio, säännöllinen viisikulmio, säännöllinen 15-kulmio sekä sellaiset säännölliset monikulmiot, joiden sivujen lukumäärä on kahden potenssi taikka jokin luvuista 3, 5 tai 15 kerrottuna jollakin kahden potenssilla, voidaan konstruoida harpilla ja viivoittimella. Nämä olivatkin Gaussin aikaan saakka ainoat säännölliset monikulmiot, joille tällainen keino tunnettiin. Nykyisin sen tiedetään olevan mahdollista myös, kun sivujen lukumäärä on jokin Fermat’n alkuluku, toisin sanoen muotoa formula_5 oleva alkuluku. Ainoat tunnetut Fermat’n alkuluvut ovat "F", missä "n" = 0, 1, 2, 3 tai 4, eli luvut 3, 5, 17, 257 tai 65537.


title: Seitsentoistakulmio

text: Säännöllinen 17-kulmio voidaan konstruoida harpin ja viivoittimen avulla useammallakin tavalla. Ne edellyttävät, että ensin ympyrään saadaan piirretyksi keskuskulma, joka on 1/17-osa täydestä kulmasta, siis 360°/17, tai ympyrän kaari, joka on 1/17-osa ympyrän kehästä. Kun 17-kulmio voidaan konstruoida, sen avulla voidaan konstruoida myös "n"-kulmiot, missä "n" on 17 kerrottuna 3:lla, 5:llä tai molemmilla taikka millä tahansa 2:n potenssilla, siis esimerkiksi säännölliset 51-, 85- ja 255-kulmiot.


title: Seitsentoistakulmio

text:
Gauss todisti vain, että säännöllisen 17-kulmion konstruointi harpilla ja viivoittimella on mahdollista, mutta hän ei esittänyt keinoa, jolla se voitiin suorittaa. Ensimmäisen tällaisen menetelmän esitti Erchinger noin vuonna 1800.
Seuraavassa esitellään kolme myöhemmin kehitettyä, hieman yksinkertaisempaa menetelmää.


title: Seitsentoistakulmio

text:
T. P. Stowell esitti vuonna 1874 säännöllisen 17-kulmion piirtämiseksi harpilla ja viivoittimella seuraavan konstruktion, jonka julkaisi J. E. Hendricks The Analyst -aikakauskirjassa vastauksena Mr. Healille.
Piirretään ympyrä, jonka keskipiste on O ja halkaisija AB. Piirretään keskipisteen kautta halkaisijalle AB kohtisuorassa oleva säde OC, ja valitaan siitä piste Q, joka on yhtä etäällä O:sta ja C:stä. Valitaan säteeltä OB piste D, jonka etäisyys keskipisteestä O on kahdeksasosa ympyrän säteestä. Merkitään halkaisijalle AB pisteet E ja F, jotka ovat samalla etäisyydellä D:stä kuin Q, ja valitaan säteeltä OC piste K siten, että OK on OH:n ja OQ:n keskiverto. Piirretään K:n kautta jana joka on yhdensuuntainen AB:n kanssa. Se leikkaa A:n ja O:n kautta kulkevan ympyrän pisteessä M. Piirretään M:n kautta OC:n suuntainen jana MN, joka leikkaa alkuperäisen ympyrän pisteesä N. Tällöin A:n ja N:n välinen kaari on seitsemästoistaosa koko ympyrän kehästä.


title: Seitsentoistakulmio

text:
Seuraavan yksinkertaisemman menetelmän esitti Herbert William Richmond vuonna 1893:
Piirretään ympyrään kaksi toisiinsa nähden kohtisuoraa sädettä, OA ja OB, ja jatketaan sädettä OA niin, että siitä muodostuu ympyrän halkaisija. Valitaan janalta OB piste I siten, että janan OI pituus on neljäsosa ympyrän säteestä, ja muodostetaan kulma OIE, joka on neljäsosa kulmasta OIA. Piirretään 45 asteen kulma, jonka kärki on I ja toinen sivu IE; toinen sivu leikkaa halkaisijan OA pisteessä F. Piiretään ympyrä, jonka halkaisijana on jana AF, ja merkitään sen ja janan OB leikkauspistettä K:lla. Piirretään ympyrä, jonka keskipiste on E ja säde EK. Se leikkaa säteen OA pisteessä N ja sen jatkeen pisteen O toisella puolella pisteessä N. Piirretään näiden pisteiden kautta OB:n suuntaiset janat, jotka leikkaavat alkuperäisen ympyrän pisteissä P ja P. Tällöin kaaret AP ja AP ovat 3/17 ja 5/17 ympyrän kehästä.


title: Seitsentoistakulmio

text: Seuraava animaatio kuvaa Duane W. DeTemplen vuonna 1991 esittämää menetelmää säännöllisen 17-kulmion konstruoimiseksi Carlylen ympyröiden avulla.


title: Seitsentoistakulmio

text: Säännöllisellä 17-kulmiolla on kertaluvun 34 diedrinen symmetria. Koska 17 on alkuluku, diedrisellä symmetrialla on yksi aliryhmä, Dih, jolla on diedrinen symmetria, ja kaksi syklisen ryhmän mukaista symmetriaa: Z ja Z.


title: Seitsentoistakulmio

text: Näitä neljää symmetriaa voidaan pitää 17-kulmion neljänä erillisenä symmetriaa. John Horton Conwayn mukaan niitä merkitään kirjaimella ja ryhmän järjestysluvulla. Tämän säännöllisen muodon kokonaissymmetria on r34, joka vastaa sen kaikkien symmetriaoperaatioiden muodostamaa ryhmää. Tämän ryhmän aliryhmistä suppein on a1, joka käsittää vain identtisen operaation. Diedriset symmetriat jakautuvat sen mukaan, kulkeeko symmetria-akseli kärkien (d lävistäjille), sivujen keskipisteiden (p kohtisuorille) vai molempien kautta (i). Syklisiä symmetrioita merkitään g:llä..


title: Seitsentoistakulmio

text: Jokainen aliryhmäsymmetria sallii yhden tai muun vapausasteen epäsäännöllisille muodoille. Vain aliryhmällä g17 ei ole vapausasteita, mutta sitä voidaan katsoa muodostuvan suunnatuista särmistä.


title: Seitsentoistakulmio

text:
Heptadekagrammi on 17-sivuinen tähtimonikulmio. Säännöllisiä heptadekagrammeja on seitsemän erilaista, joiden Schäflin symbolit ovat {17/2}, {17/3}, {17/4}, {17/5}, {17/6}, {17/7} ja {17/8}. Koska 17 on alkuluku, nämä kaikki ovat säännöllisiä tähtikulmioita, eivät yhdistetyjä kuvioita.
Säännöllinen 17-kulmio on erään useampiulotteisen säännöllisen kuperan polytoopin Petrien monikulmio, joka saadaan projisoimalla se viistolla ortogonaalisella projektiolla.


title: Moottoripyörätrialin maailmanmestaruuskausi 2004

text: Trialin maailmanmestaruudesta ajettiin 30. kerran vuonna 2004. Mestaruuden voitti japanilainen Takahisa Fujinami, jolle mestaruus jäi uran ainoaksi. Fujinami voitti kauden 16 osakilpailusta kahdeksan, Britannian seitsenkertainen maailmanmestari Dougie Lampkin ja Espanjan Adam Raga molemmat neljä. Irlannissa, Portugalissa, Japanissa, Yhdysvalloissa, Ranskassa, Italiassa ja Sveitsissä ajettiin kussakin yhden viikonlopun aikana kaksi osakilpailua mutta Andorrassa ja Espanjassa vain yksi.


title: Movement for Democratic Change

text:
Movement for Democratic Change (MDC) on zimbabwelainen puolue.
Puolue perustettiin 1999 oppositiopuolueeksi maata hallitsevalle ZANU-PF -puolueelle. Sen perustava kongressi järjestettiin 26. tammikuuta 2000. Morgan Tsvangirai valittiin puolueen johtoon.


title: Movement for Democratic Change

text:
Kesän 2000 vaaleissa puolue sai parlamenttiin 57 paikkaa vastaan ZANU:n 63.
Vuoden 2005 vaaleissa puolue sai 41 parlamentin 120 paikasta.
Puolue hajosi 2005, kun Welshman Ncube kannattajineen jätti sen. Vuoden 2008 vaaleissa tämän MDC-N tai MDC-M faktion johtajana oli Arthur Mutambara.
Alkuperäistä puoluetta on jossain yhteyksissä nimitetty MDC-T:ksi johtajan nimen mukaan.


title: Movement for Democratic Change

text:
Vuoden 2008 vaaleissa puolue sai ensimmäisen kerran enemmistön parlamenttiin. MDC sai 99 paikkaa parlamentin 210 paikasta, kun Robert Mugaben Zanu-PF sai 97.
Zanu PF sai pidettyä presidentin viran tarvittaessa vaalivilppiä tai väkivaltaa käyttäen.
11. tammikuuta 2009 Tsvangiraista tuli maan pääministeri.


title: Movement for Democratic Change

text: Tendai Biti oli MDC:n puoluesihteerina ja toimi maan valtionvarainministerinä 2009–2013. Hänet erotettiin MDC:stä ja parlamentista 2014. Biti perusti kannattajieen MDC-Renewal-puolueen, myöhemmin People's Democratic Party. Tämä yhdistyi myöhemmin Ncuben johtaman puolueen kanssa United Movement for Democratic Change -puolueeksi.


title: Töölön terveysasema

text: Töölön terveysasema on Helsingin Töölön kaupunginosan Taka-Töölön osa-alueella, Kivelän sairaalan yhteydessä sijaitseva kaupungin terveysasema.


title: Töölön terveysasema

text: Terveysasema on toiminut Kivelän sairaala-alueen tiloissa joulukuun 27. päivästä 1995 lähtien. 1990-luvulle tultaessa muutamia Kivelän sairaala-alueen rakennuksia oli suojeltu samalla, kun uuden terveysaseman vaatimien muutostöiden tekemisestä Välskärinkadun puoleiseen sairaalarakennukseen oli päätetty.


title: Herbst

text: Herbst on saksaa ja tarkkoittaa syksyä. Erisnimenä se on saksankielinen sukunimi ja voi viitatata seuraaviin henkilöihin:


title: Rafael Herbst

text: Rafael Herbst (1936–2017) oli argentiinalainen paleontologi. Hän julkaisi yli 170 artikkelia tieteellisissä lehdissä kuvaten monia eri kasvilahkoja. Hänen tärkein panoksensa liittyy kuningassaniaiskasvien tutkimukseen. Herbst oli myös innostava opettaja, joka vaikutti vuosikymmenien ajan Tucumánin yliopistossa San Miguel de Tucumánissa, Argentiinan koillisosassa.


title: Rafael Herbst

text: Herbst löysi fossiilisen painauman sammakkoeläimen selkäpuolesta vuonna 1961 Santa Cruzin provinssista. Fossiili määritettiin myöhemmin kuuluvaksi vanhimpaan tunnettuun aitosammakkolajiin, joka luokiteltiin Vieraella-sukuun ja sai nimen "Vieraella herbsti".


title: Rafael Herbst

text: Herbst kuvasi useita fossiilisia kasvisukuja. Hänen mukaansa on nimetty muinainen matelija, herbstosaurus, ja kasvilaji, Herbstiloxylon.


title: Moottoripyörätrialin maailmanmestaruuskausi 2006

text: Trialin maailmanmestaruudesta ajettiin 32. kerran vuonna 2006. Mestaruuden vei espanjalainen Adam Raga, vaikka hän voitti kauden 12 osakilpailusta vain kolme. Mestaruus oli Ragan toinen perättäinen ja toistaiseksi viimeinen.


title: Reino Oikelmus

text: Reino Olavi Oikelmus (8. toukokuuta 1907 Kemi – 19. joulukuuta 1952 Oulu) oli suomalainen päätoimittaja.


title: Reino Oikelmus

text: Reino Oikelmuksen vanhemmat olivat esimies Vihtori Oikelmus ja Hilma Matilda Holm ja puoliso vuodesta 1930 Aira Inkeri Tervo. Oikelmus tuli ylioppilaaksi 1926 ja oli "Pohjolan Sanomat" -lehden toimittaja 1926–1930, toimitussihteeri 1930–1938 ja päätoimittaja 1938–1939. "Kaiun" palveluksessa hän oli 1940–1942 ja "Pohjois-Pohjan" päätoimittaja vuodesta 1942. Tätä tehtävää hän hoiti kuolemaansa asti.


title: Olavi Fast

text: Olavi Fast (27. tammikuuta 1942 Pori – 18. elokuuta 2018 Pori) oli suomalainen jalkapalloerotuomari. Hän aloitti erotuomarina 1960-luvun puolivälissä ja tuomitsi pääsarjatasolla vuosina 1972–1990 yhteensä 104 SM-sarjan ja Veikkausliigan ottelua. Fast tuomitsi muun muassa Suomen Cupin finaalin vuonna 1985. Lisäksi hän toimi erotuomarina nuorten ja naisten maaotteluissa sekä avustavana erotuomarina miesten maaotteluissa. Jalkapallon ohella Fast toimi erotuomarina myös koripallon ja jääpallon pääsarjoissa.


title: Olavi Fast

text: Heinäkuussa 1984 Fast tuomitsi ottelun Koparit–HJK, jonka jälkeen HJK:n Jari Rantanen aiheutti kohun pyllistämällä "Iltalehden" valokuvassa takapuoli paljaana lähettäen ”terveiset tuomarille”.


title: Olavi Fast

text: Omalla pelaajaurallaan Fast edusti 1950- ja 1960-luvuilla Porin Kärppiä ja Porin Karhuja. Työuransa hän teki "Satakunnan Kansa"n levikkipäällikkönä.


title: Mikko Asunta (taiteilija)

text: Mikko Asunta (22. marraskuuta 1909 Petäjävesi – 18. marraskuuta 1992) oli suomalainen kuvataiteilija ja kuvaamataidon opettaja. Hän oli luonnonkuvaaja ja teki pääasiassa vesiväritöitä. Hän opiskeli Taideteollisessa keskuskoulussa vuosina 1931–1934


title: Mikko Asunta (taiteilija)

text: Pidettyään 1950-luvulta lähtien tauon taiteellisessa työssä hän palasi siihen kuvanveiston kautta 1969. Hän asetteli pieniä ihmishahmoja pinnoille ja tutki siten tilavaikutuksen aikaansaamista. Lisäksi hän teki puuveistoksia. Hän kirjoitti myös runoja, suomensi ja kirjoitti itse lauluja kuoroille sekä osallistui Mieskuoroliiton alaisten kuorojen toimintaan.


title: Mikko Asunta (taiteilija)

text: Hänen puolisonsa Elina Asunta (1913–2011) oli kuvaamataidon opettaja.


title: Etola (täsmennyssivu)

text: Etola on suomalainen nimi:


title: Bian lian (täsmennyssivu)

text: Bian lian voi tarkoittaa:


title: Heikki Kallio

text: Heikki Kallio (7. elokuuta 1948 – 11. heinäkuuta 1993) oli suomalainen lasitaiteilija. Hän toimi opettajana Taideteollisessa korkeakoulussa. Hän toimi lasipajakurssilla 1978–1982, lasityöpajassa, lasistudiossa, sisustusarkkitehtuurin ja huonekalusuunnittelun parissa 1980–1981, ja jatkoi lasistudiolla 1982–1983, tuntiopettajana lasityöpajassa 1983–1984 ja sen jälkeen opetti syventäviä opintoja vuodesta 1984.


title: Tapio Jalas

text: Tapio Jalas (15. toukokuuta 1941 Helsinki – 21. helmikuuta 1993 Helsinki) oli suomalainen huilutaiteilija ja lehtori.


title: Tapio Jalas

text: Tapio Jalas opiskeli huilunsoittoa Sibelius-Akatemiassa Juho Alvaksen ja Heidi Indermühlen johdolla ja suoritti diplomitutkinnon vuonna 1969. Hän jatkoi opintoja Pariisissa ja piti ensikonsertin vuonna 1971 Helsingissä. Jalas soitti Turun kaupunginorkesterissa 1963–1973 ja opetti huilunsoittoa Päijät-Hämeen konservatoriossa vuodesta 1973 ja Sibelius-Akatemiassa vuodesta 1981.


title: Tapio Jalas

text: Jalas on levyttänyt muun muassa CD:t "Huilumusiikkia 1–3" (1986–1987) sekä "Huilulla ja pianolla" (1987).


title: Tapio Jalas

text: Jalaksen äiti oli Margareta Jalas ja isä professori, ylikapellimestari Jussi Jalas.


title: Vuosaaren terveys- ja hyvinvointikeskus

text: Vuosaaren terveys- ja hyvinvointikeskus on Helsingin Vuosaaren kaupunginosan Aurinkolahden osa-alueella sijaitseva kaupungin terveys- ja sosiaalipalveluja tarjoava toimipiste. Aiemmasta Vuosaaren terveysasemasta kesäkuussa 2018 laajentuneena avannut palvelukeskus toimii osoitteessa Kahvikuja 3, joka on noin 200 metriä Vuosaaren metroasemalta kaakkoon. Samassa rakennuksessa on myös Vuosaaren perhekeskus, josta itähelsinkiläiset saavat neuvola- ja perhepalveluja.


title: Vuosaaren terveys- ja hyvinvointikeskus

text: Rakennuksen pohjakerroksessa on lisäksi Kelan toimipiste sekä Vuosaaren seurakuntatila (Vuosaaren Valo). Vuosaaren terveys- ja hyvinvointikeskukseen johtaa katettu yhteyskäytävä kauppakeskus Columbuksesta.


title: Zernez

text: Zernez on kunta Sveitsissä Graubündenin kantonissa. Siellä oli vuoden 2016 lopulla 1 540 vakinaista asukasta. Zernez kuuluu Engiadina Bassa/Val Müstairin hallintoalueeseen.


title: Zernez

text: Nykyinen Zernezin kunta aloitti vuoden 2015 alussa, jolloin vanha Zernezin kunta sekä Suschin ja Lavinin kunnat yhdistettiin uudeksi Zerneziksi.


title: Zernez

text: Zernez sijaitsee Engadinin laaksossa ja rinteillä. Laakson pohjoispuolella kohoavat Albulan Alpit ja eteläpuolella Livignon Alpit.


title: Zernez

text: Zernezin kylä sijaitsee noin 1 500 metrin korkeudessa. Kunnan korkein vuori on Piz Linard (3 410 m mpy.).


title: Zernez

text: Engadinin laaksossa kulkeva Rhätische Bahnin rautatie ja valtatie 27 () Sagliainsista Samedaniin kulkevat Zernezin kautta. Lisäksi Suschista kulkee tie Flüelasolan yli Davosiin.


title: Insurgency: Sandstorm

text: Insurgency: Sandstorm on yhdysvaltalaisen New World Interactiven kehittämä ja ranskalaisen Focus Home Interactiven julkaisema taktinen ensimmäisen persoonan ammuntapeli, joka ilmestyi Steamissa 12. joulukuuta 2018. Peli on jatkoa vuoden 2014 videopelille "Insurgency".


title: Rehman Dheri

text: Rehman Dheri oli muinainen asutuskeskus lähellä nykyistä Dera Ismail Khanin kaupunkia nykyisessä Luoteis-Pakistanissa. Neliömäisen rauniokummun ala on 22 ha. Paikka oli asuttu noin 3300–1900 eaa. Rehman Dheri on yksi varhaismmista Etelä-Aasian kaupungeista, ja myös varhaismmista asemakaavan mukaan rakennetuista paikoista. Esiharappalaisessa Rehman Dherissä väitetään asuneen jopa 10000 asukasta. Sieltä on löydetty varhaista Indus-kirjoitusta. Paikalla oli varhaista teollisuutta: helmitehtailua ja saviruukun polttouuneja. Näin se edelsi myöhempää Indus-asutusta, jonka suuret keskukset olivat käsityökeskuksia.


title: Rehman Dheri

text: Paikka on Luoteis-Pakistanissa Indus-joen sivuhaaran varrella. 22 km siitä etelään on Dera Ismail Khan -niminen nykyinen kaupunki. Gumlan ja Hisam Dherin löytöpaikat ovat lähellä Rehman Dheriä.


title: Rehman Dheri

text:
Varhaisimmassa vaiheessa n. 3300–2850 eaa. Rehman Dheriin syntyi säännöllisen asemakaavan mukaan rakennettu asutuskeksus. Sen ala on noin 500x325 m.
Asutus jatkui 2850–2500 BC. Mutta viimeinen Indus-kulttuurin ajan asutus 2500–1900 eaa. oli suppea.


title: Timo "Taimou" Kettunen

text: "Taimou" Kettunen


title: Timo "Taimou" Kettunen

text: Timo Kettunen, pelinimeltään Taimou, on suomalainen e-urheilija. Kettunen pelaa yhdysvaltalaisjoukkue Dallas Fuel:issa. Kettunen on yksi Suomen menestyneimmistä e-urheilijoista, ja maailman parhaimmistoa Overwatchissa.


title: Timo "Taimou" Kettunen

text: Kettunen pelasi uransa alkuvaiheessa k1ck esports club:issa. Sieltä hän siirtyi iDDQD:hen, josta edelleen Team EnVyUs:iin. Team EnVyUs perusti Overwatch liigaa varten uuden joukkueen, joka sai nimekseen Dallas Fuel.


title: Timo "Taimou" Kettunen

text: Kettusen on väitetty käyttävän huijausohjelmia, mutta Team EnVyUsin omistajan Mike "Hastr0" Rufailin mukaan väitteille ei ole perustetta.


title: Väkivallan vuosi

text: Väkivallan vuosi ("Year of the Gun") on John Frankenheimerin ohjaama yhdysvaltalainen jännityselokuva vuodelta 1991. Sen on käsikirjoittanut David Ambrose Michael Mewshaw’n romaanin pohjalta. Italian 1970-luvun poliittisiin levottomuuksiin liittyvässä tarinassa pääosia näyttelevät Andrew McCarthy, Valeria Golino ja Sharon Stone.


title: Väkivallan vuosi

text: Vuoden 1978 Roomassa yhdysvaltalainen kirjailija David Raybourne (McCarthy) kirjoittaa terrorismiaiheista romaania ja sekaantuu tahtomattaan Punainen prikaati -terroristijärjestön hankkeeseen kidnapata Italian entinen pääministeri Aldo Moro. Hän joutuu kuolemanvaaraan ja pakosalle lehtikuvaajaystävättärensä (Stone) kanssa.


title: Väkivallan vuosi

text: Yhdysvaltalainen elokuvakriitikko Roger Ebert arvosti Frankenheimerin tapaa ”upottaa” päähenkilöt Rooman maisemiin sen sijaan, että vain käyttäisi kaupunkia kuvien taustana. Hän antoi elokuvalle tuoreeltaan kolme tähteä neljästä.


title: Väkivallan vuosi

text: Elokuvaa ei nähty Suomessa teatterilevityksessä, vaan se julkaistiin VHS-videona vuonna 1993. "Video-oppaassa" vuodelta 1994 Bello Romano kuvasi elokuvaa epäuskottavasti roolitetuksi ja pliisuksi ja antoi elokuvalle kaksi tähteä viidestä, mikä vastaa sanallista arviota ”keskinkertainen”.


title: Kilon terveysasema

text: Kilon terveysasema on Espoon Kilon kaupunginosassa toimiva kaupungin terveysasema.


title: Kilon terveysasema

text: Vuonna 2004 valmistuneen viisikerroksisen Kilon sosiaali- ja terveysaseman rakennuksen on suunnitellut Sweco Architects Oy:öön kuuluva Arkkitehtitoimisto Brunow & Maunula.


title: Kilon terveysasema

text: Maaliskuussa 2012 terveysaseman potilastoimistossa sattui pienehkö tulipalo, jonka johdosta terveysaseman toiminta siirrettiin muutamien päivien ajaksi Leppävaaraan.


Red Bull Air Race World Championship -kausi 2018 oli Red Bull Air Race World Championship -sarjan 13. kausi. Kauden kahdeksasta kilpailusta ensimmäinen järjestettiin Abu Dhabissa 2.–3. helmikuuta. Kauden päätti Fort Worthin osakilpailu 17.–18. marraskuuta.


title: Red Bull Air Race World Championship -kausi 2018

text: Mestaruuden voitti tšekkiläinen Martin Šonka, jolle mestaruus oli uran ensimmäinen. Mestaruus ratkesi vasta kauden viimeisessä kilpailussa, jossa Šonka oli vuorossa viimeisenä ja voitti. Challenger Classin mestaruuden voitti puolalainen Luke Czepiela.


text: Challenger Classissa kaikilla lentäjillä oli käytössään Zivko Edge 540 V2.


text: Kausi alkoi 2.–3. helmikuuta Abu Dhabin osakilpailulla. Sitä seurasivat kilpailut Cannesissa, Chibassa, Budapestissä, Kazanissa, Wiener Neustadtissa ja Indianapoliksessa. Kauden päätöskilpailu oli alun perin tarkoitus järjestää Aasiassa, mutta se siirrettiin Fort Worthiin, jossa kausi päättyi 17.–18. marraskuuta.


text: Pisteet kymmenelle parhaalle 15–12–9–7–6–5–4–3–2–1.


text: Pisteet viidelle parhaalle 10–8–6–4–2. Jokainen lentäjä osallistui vähintään neljään ensimmäisistä seitsemästä osakilpailusta. Näistä seitsemästä kilpailuista neljä parasta tulosta lasketaan mukaan kokonaispisteisiin, ja seitsemän kilpailun jälkeen kuusi parasta lentäjää pääsee mukaan kahdeksanteen kilpailuun.


title: Vitträsk

text: Vitträsk on Uudellamaalla Kirkkonummella sijaitseva järvi, joka kuuluu Suomenlahden rannikkoalueen vesistöalueeseen.


title: Vitträsk

text: Järven pinta-ala on 486 hehtaaria eli 4,9 neliökilometriä. Se on 3,7 kilometriä pitkä ja 2,0 kilometriä leveä. Järvellä on laaja saareton järvenselkä ja ainoa järven erityispiirre on kaakkoisrannasta ulos työntyvä 400-metrinen niemi Furunäsudden. Sen edustalla 200 metrin päässä sijaitsee suurin saari Vitträskholmen. Järven lähiympäristössä kohoaa muutamia matalia mäkiä, joista osa muodostaa järven etelä- ja itärannikolle kallioiset ja jyrkänteiset rannat. Muualla ranta viettää järveen loivemmin.


title: Vitträsk

text: Järvessä on laskettu olevan kaksi saarta. Niiden yhteispinta-ala on 8 hehtaaria, mikä on noin 1,6 % järven kokonaispinta-alasta. Suurin saari Vitträskholmen on 400 metriä pitkä ja 250 metriä leveä. Se sijaitsee järven itärannasta ulos työntyvän Furunäsuddenin tuntumassa ja sen pinta-ala on alle 8 hehtaaria. Toinen saari on pieni luoto, joka sijaitsee aivan etelärannassa. Siihen tulee leirikeskukselta silta.


title: Vitträsk

text: Järvi on luodattu ja siitä on julkaistu syvyyskartat. Sen tilavuus on 45 miljoonaa kuutiometriä eli 0,045 kuutiokilometriä. Järven keskisyvyys on 9,2 metriä ja suurin syvyys on 21,7 metriä. Syvin kohta sijaitsee etelärannan leirikeskuksesta 600 metriä luoteeseen.


title: Vitträsk

text: Järven rantaviivan pituus on 13 kilometriä, josta saarten rantaviivan yhteispituus on 1,5 kilometriä. Vaikka Kirkkonummen keskustaajama sijaitsee muutaman kilometrin päässä järvestä, on järven lähellä vain Veklahden ja Luoman taajamat, joiden asutusta on myös järven rannoilla. Muualla on haja-asutusta ja vapaa-ajan asuntusta. Niille johtaa tiet järven ympäriltä kiertäviltä yhdysteiltä 11273, 11271 ja 11311. Järven länsipäässä on Talluddenissa Svartvikin uimaranta ja toinen Luoman uimaranta sijaitsee Vitträskholmenin eteläpuolella Kvarnvikenissä. Etelärannan suuri Hvittorpin leirikeskus kuuluu Espoon seurakunnalle . Pohjoisrannalla toimiva Aavarannan kurssi- ja majoituskeskus on toiminut myös vastaanottokeskuksena . Järven itärannan kalliossa sijaitsee Suomen eteläisin kalliomaalaus Vitträskin kalliomaalaus. Maalauksen eteläpuolella sijaitsee Hvitträskin taitelijakoti, joka on avoin yleisölle.


title: Vitträsk

text: Järvi sijaitsee Suomenlahden rannikkoalueen (vesistöaluetunnus 81) Vitträskin valuma-alueella (81.059). Vitträsk on valuma-alueensa ainoa järvi. Järven vedenpinnan korkeus on 21,0 metriä mpy ja se saa kaiken vetensä omalta valuma-alueeltaansa. Siihen on johdettu kuusi lyhyttä metsäojaa ja sen oma laskuoja lähtee järven kaakkoispäästä Kvarnvikenistä. Laskuoja on Bobäck bäcken, joka laskee Espoonlahden Luomanlahteen. Pitkä Espoonlahti aukeaa kaakkoon Itämeren Suomenlahdelle.


Kalasataman terveys- ja hyvinvointikeskus on suuri Helsingin kaupungin terveys- ja sosiaalialan palvelutalo, joka toimii Sörnäisten kaupunginosan Kalasataman osa-alueella, vajaa 200 metriä Kalasataman metroasemalta itäkoilliseen.


Kalasataman terveys- ja hyvinvointikeskus aloitti toimintansa helmikuun 5. päivänä 2018. Kolmea päivää aiemmin Herttoniemen, Kallion ja Vallilan terveysasemat sulkivat ovensa ja niiden asiakkaat ohjattiin jatkossa Kalasatamaan.


title: Kalasataman terveys- ja hyvinvointikeskus

text: Kalasatama on saanut toimintansa alkukuukausina kritiikkiä muun muassa kulkuyhteyksistään, tilojen suunnittelusta kuten kuvantamiskeskuksen (röntgenin) unohtumisesta ja auringonvalon puutteesta työhuoneissa, lääkäreiden ajan vähyydestä asiakkailleen ja tarvikkeiden tai apuvälineiden puutteista vastaanottohuoneissa, sekä sisääntuloaulassa itsekseen höpisevästä Pepper-palvelurobotista. Henkilökunnalla ei ole omia vastaanottohuoneita, jolloin esimerkiksi osa lääkäreistä on siirrellyt keskeskeimpiä työvälineitään kulloiseenkin työhuoneeseen matkalaukussa. Kritiikin pohjalta on jo tehty joitain muutoksia palvelukeskuksen toimintaan ja loppuvuoden 2018 aikana havaittuihin ongelmiin haetaan lisäratkaisuja.


text: Kalasataman ala-aulojen katossa roikkuu taiteilija Jenni Ropen suunnittelema, kahteen aulaan jakautuva Suomen suurimmiksi mobileksi mainittu "Mobile E & W" -teos (2018).


text: Kalasataman jälkeen Helsingin toinen terveys- ja hyvinvointikeskus avattiin Vuosaaressa kesäkuussa 2018. Päinvastoin kuin Kalasatamassa, Vuosaaren terveys- ja hyvinvointikeskus on kehitetty suurelta osin samassa rakennuksessa jo aiemmin toimineen terveysaseman toimintaa laajentamalla.


title: Good Witch (täsmennyssivu)

text: Good Witch tarkoittaa seuraavia asioita:


title: Leicester Riders

text: Leicester Riders on brittiläinen koripalloseura Leicesteristä. Se pelaa kotiottelunsa Leicester Arenalla.


title: Leicester Riders

text: Seura perustettiin vuonna 1967 nimellä Loughborough All-Stars. Vuonna 1981 se vaihtoi nimensä Leicester All-Stars:iksi, vuonna 1986 Leicester City Ridersiksi ja vuonna 1997 nykyiselleen. Seura on voittanut neljä Britannian mestaruutta, kolmesti Britannian cup-mestaruuden (BBL Trophy) ja kahdesti Britannian liigacupin (BBL Cup). Kaudella 2018–2019 Riders osallistuu Mestarien liigaan ollen ensimmäinen brittijoukkue eurokentillä yli vuosikymmeneen.


Lentopallon miesten maailmanmestaruuskilpailut 2018 pelattiin Bulgariassa ja Italiassa 9.–30. syyskuuta. Mukana oli 24 joukkuetta. Mitaliottelut pelattiin Torinossa, Italiassa. Mestaruuden voitti toisen peräkkäisen kerran Puola, hopeaa sai Brasilia ja pronssille sijoittui Yhdysvallat.


title: Lentopallon miesten maailmanmestaruuskilpailut 2018

text: Turnauksen 24 joukkuetta pelasivat ensimmäisellä kierroksella neljässä kuuden joukkueen alkulohkossa. Kunkin alkulohkon neljä parasta joukkuetta etenivät toiselle kierrokselle, joka pelattiin neljässä neljän joukkueen lohkossa. Toiselta kierrokselta, jonka tuloksiin laskettiin myös ensimmäisen kierroksen ottelut, pääsivät jatkoon lohkovoittajat sekä kaksi parasta lohkokakkosta. Kolmannella kierroksella kuusi joukkuetta pelasivat kahdessa kolmen joukkueen lohkossa, joista molemmista kaksi parasta selviytyi välieriin. Välierien häviäjät pelasivat pronssiottelussa ja voittajat loppuottelussa.


text: Lohkovaiheissa sijoituksen ratkaisivat ensisijaisesti voitot, toissijaisesti pisteet, sitten eräsuhde, neljäntenä eräpisteiden suhde ja viidentenä joukkueiden keskinäinen ottelu.


title: Einar Emanuelsson

text: Einar Emanuelsson (s. 3. huhtikuuta 1997 Kiiruna, Ruotsi) on ruotsalainen jääkiekkoilija, joka pelaa SHL-joukkue Luleå HF:ssä. Hän on pelipaikaltaan oikea laitahyökkääjä. Emanuelsson laukoo oikealta.


title: Einar Emanuelsson

text: Emanuelsson on Kiruna IF:n kasvatti. Hän siirtyi juniorina sittemmin Skellefteå AIK:hon, mutta Emanuelsson palasi kesken B-juniorikauden 2012–2013, tammikuussa 2013 kasvattajaseuraansa Kiirunaan, jonka paras pistemies ja maalintekijä hän oli J18 Elitissä tehoilla 12+8=20. Emanuelsson palkittiin samalla kaudella TV-Puckenin parhaana hyökkääjän Sven Tumbas Stipendiumilla. Kaudeksi 2013–2014 hän siirtyi Luleå HF:n J18-junioreihin, joiden paras maalintekijä Emanuelsson oli J18 Allsvenskanissa kymmenellä osumallaan. Hän pelasi suurimman osan kaudestaan kuitenkin seuran J20-junioreissa. Vain 16-vuotias Emanuelsson pelasi kauden aikana myös kaksi European Trophy -ottelua Luulajan SHL-joukkueessa, jossa hän debytoi 20. joulukuuta 2013 suomalaista JYPiä vastaan.


title: Einar Emanuelsson

text: Kaudella 2014–2015 Emanuelsson voitti tehoilla 14+15=29 Luulajan J20-junioreiden sisäisen pistepörssin sekä jakoi sisäisen syöttöpörssin voiton Tim Söderlundin kanssa. Hän pelasi ensimmäisen ja kauden ainoaksi jääneen SHL-ottelunsa 10. syyskuuta 2014 Skellefteå AIK:ta vastaan. Emanuelsson sai ottelussa jääaikaa vain 20 sekuntia ja hän keräsi teholukeman -1. Kaudella 2015–2016 Emanuelsson pelasi olkapäävamman vuoksi vain yhdeksän ottelua Luulajan J20-junioreissa.


title: Einar Emanuelsson

text: Kaudella 2016–2017 Emanuelsson oli Luulajan J20-joukkueen paras pistemies ja maalintekijä tehoilla 18+22=40. Hän jakoi koko J20 SuperElitin maalipörssin seitsemännen sijan Linköping HC:tä ja AIK IF:ää edustaneen Christian Blomqvistin sekä HV71:n Isac Brännströmin kanssa. Emanuelsson voitti myös joukkueensa sisäisen tehotilaston lukemalla +19. Hän nousi kauden aikana myös Luulajan SHL-joukkueeseen, jossa Emanuelsson vakiinnutti paikkansa tehden varsinaisen tulokaskautensa aikana 34 runkosarja-, kahdessa playoff- ja yhdessä Mestarien liigan ottelussa tehot 4+3=7. Hän teki SHL-uransa avausmaalin 10. joulukuuta 2016 vieraissa Karlskrona HK:ta vastaan. Samassa kuussa Emanuelsson teki Luulajan kanssa kevääseen 2017 asti ulottuvan SHL-sopimuksen.


title: Einar Emanuelsson

text: Syyskuussa 2017 Emanuelsson teki yhdessä isoveljensä Petterin kanssa kolmivuotisen, kevääseen 2021 asti ulottuvan jatkosopimuksen Luulajan kanssa. Kaudella 2017–2018 hän jakoi tehoilla 13+13=26 joukkueen sisäisen maalipörssin kolmannen sijan Robin Kovácsin ja Johan Harjun kanssa sekä sisäisen pistepörssin neljännen sijan Harjun kanssa.


title: Einar Emanuelsson

text: Emanuelsson pelasi alle 18-vuotiaiden Ivan Hlinkan muistoturnauksessa vuonna 2014 ja saman vuoden tammikuussa World U-17 Hockey Challengessa. Yhteensä hän on pelannut 21 poikien maaottelua.


title: Einar Emanuelsson

text: Emanuelssonin isoveli Petter pelaa Einarin joukkuetoverina Luleå HF:n SHL-joukkueessa.


title: The Good Witch

text: The Good Witch on vuonna 2008 julkaistu kokoperheen televisioelokuva. Sen on ohjannut Craig Pryce ja päärooleissa näyttelevät Catherine Bell ja Chris Potter. Elokuva esitettiin The Hallmark Channelin kanavalla 19. tammikuuta 2008.


title: The Good Witch

text: "The Good Witch" on ensimmäinen osa seitsemän elokuvan kokonaisuudesta, joiden jälkeen tarinaa jatkettiin vuonna 2015 alkaneessa "Good Witch" televisiosarjassa.


title: The Good Witch

text: Elokuvaa kuvattiin Kanadan Hamiltonin ja Niagara-on-the-Laken kaupungeissa Ontarion provinssissa.


title: The Good Witch

text: "The Good Witch" oli Hallmark Channelin toiseksi parhaiten arvosteltu elokuva vuonna 2018.


title: The Good Witch

text: Elokuvasarjan jatko-osat "Haltiatar Cassie ja kutsumaton vieras" (2009), "The Good Witch’s Gift" (2010), "The Good Witch’s Family" (2011), "The Good Witch’s Charm" (2012), "The Good Witch’s Destiny" (2013) ja "The Good Witch’s Wonder" (2014) esitettiin Hallmark Channelin kanavalla.


title: The Good Witch

text: Hallmark Channel jatkoi elokuvien tarinaa vuonna 2015 "Good Witch" televisiosarjan myötä.


title: Hosangerin kirkko

text: Hosangerin kirkko (kirjanorjaksi "Hosanger kirke", ) on kirkko Norjassa Hordalandin läänissä Osterøyn kunnassa Hosangerin kylässä. Se toimii Hosangerin seurakunnan kirkkona. Se on rakennettu vuonna 1796.


title: Hosangerin kirkko

text: Paikalla oli sauvakirkko keskiajalla, ja se korvattiin myöhemmin puukirkolla. Vuoden 1795 joulupäivänä kirkko syttyi salamaniskusta ja paloi. Uusi kivestä muurattu kirkko valmistui jo 1796. Vuosina 1863-1865 kirkkoa laajennettiin länteen. Vuonna 1899 hankittiin edelleen käytössä olevat Olsen og Jørgensenin valmistamat urut. Vuosina 1962-1964 laajennettiin kirkkoa rakentamalla sakaristo kirkon eteläpuolelle.


title: Hosangerin kirkko

text: Kirkko on Hosangerin seurakunnan kirkko Arnan ja Åsanen rovastikunnassa Bjørgvinin hiippakunnassa. Se on muurattu ja suorakaiteen muotoinen ja siinä on 275 istumapaikkaa.


Lentopallon naisten maailmanmestaruuskilpailut 2018 pelattiin Japanissa 29. syyskuuta – 20. lokakuuta. Mukana oli 24 joukkuetta. Mitaliottelut pelattiin Jokohamassa. Muut kisakaupungit olivat Hamamatsu, Kobe, Nagoya, Osaka ja Sapporo. Mestaruuden voitti Serbia, hopealle sijoittui Italia ja pronssia sai Kiina.


title: Lentopallon naisten maailmanmestaruuskilpailut 2018

text: Turnauksen 24 joukkuetta pelasivat ensimmäisellä kierroksella neljässä kuuden joukkueen alkulohkossa. Kunkin alkulohkon neljä parasta joukkuetta etenivät toiselle kierrokselle, joka pelattiin kahdessa kahdeksan joukkueen lohkossa ja johon laskettiin mukaan ensimmäisen kierroksen otteluiden tulokset. Toiselta kierrokselta pääsivät jatkoon lohkojen kolme parasta joukkuetta. Kolmannella kierroksella kuusi joukkuetta pelasivat kahdessa kolmen joukkueen lohkossa, joista molemmista kaksi parasta selviytyi välieriin ja kolmanneksi jääneet pelasivat sijoista viisi ja kuusi. Välierien häviäjät pelasivat pronssiottelussa ja voittajat loppuottelussa.


title: Rojdi

text:
Rodji on Indus-kulttuuriin kuuluva arkeologinen löytöpaikka Intiassa.
Se sijaitsee Gujaratissa, Saurashtran niemimaalla, Bhadar-joen pohjoisrannalla.
Paikak oli asuttu jatkuvasti 2500-1700 eaa. Rodjin talot tehtiin kivialustalle savesta. Monia Indus-kulttuurille tyypillisiä piirteitä: poltetut tiilet, viemärit jne ei ole löydetty täältä.
Rodjia rakennettiin voimeperäisesti C-kaudella noin 1900-1700 eaa. Tällöin rakennettiin ulkomuuri ja kumpua uudestaan.


title: Veli-Juhani Savio

text: Veli-Juhani Savio (28. tammikuuta 1929 Kokkola – 3. toukokuuta 2007 Espoo) oli suomalainen ekonomi. Veli-Juhani Savio valmistui ekonomiksi 1951 Helsingin Kauppakorkeakoulusta. Hän oli Oy International Business Machines Ab:n palveluksessa vuosina 1952–1984 pääasiassa tietokoneiden myyntitehtävissä ja projektijohtajana. Savio oli mukana tekemässä ohjelmia Suomen ensimmäiselle tietokoneelle lokakuussa 1958 käyttöönotetulle Postipankin IBM 650:lle joka sai nimen Ensi. Savio oli mukana myös 1960-luvun alussa käyttöönotetun valtakunnallisen henkilötunnuksen suunnittelusta vastanneessa toimikunnassa.


title: Veli-Juhani Savio

text: Savio kuuluu nykyisen ATK-alan uranuurtajiin. Hän vastasi konevalmistajan puolesta maan ensimmäisen liikekäyttöön tarkoitetun suurtietokonejärjestelmän laitteistojen ja ohjelmistojen toimituksesta ja käyttöönotosta.


title: Veli-Juhani Savio

text: Veli-Juhani Savio oli Intian kunniapääkonsuli Juho Savion veljen Joel Savion poika.


title: Dallas Fuel

text: Dallas Fuel on yhdysvaltalainen Team EnVyUsin omistama Overwatch-joukkue. Dallas Fuel pelaa Overwatch Leagueta. Joukkuessa pelaa mm. suomalainen Timo "Taimou" Kettunen. Joukkueen pääsponsori on yhdysvaltalainen pikaruokaketju Jack in the Box


title: Dallas Fuel

text: Timo Kettunen ""Taimou"" Rooli: DPS/Flex Kotimaa: Suomi


title: Dallas Fuel

text: Hyeon Hwang ""EFFECT"" Rooli: DPS/Flex Kotimaa: Etelä-Korea


title: Dallas Fuel

text: Pongphop Rattanasangchod ""Mickie"" Rooli: Flex Kotimaa: Thaimaa


title: Dallas Fuel

text:
Christian Jonsson ""cocco"" Rooli
Tank Kotimaa: Ruotsi


title: Dallas Fuel

text: Sebastian Widlund ""chipshajen"" Rooli: Support Kotimaa: Ruotsi


title: Dallas Fuel

text: Jonathan Tejedor Rua ""HarryHook"" Rooli: Support/DPS Kotimaa: Espanja